CELEX: 52015PC0005
Language: mt
Date: 2015-01-08
Title: Proposta għal DEĊIŻJONI TAL-PARLAMENT EWROPEW U TAL-KUNSILL li tipprovdi assistenza makrofinanzjarja lill-Ukraina

|
			
		
		
		52015PC0005
		
			Proposta għal DEĊIŻJONI TAL-PARLAMENT EWROPEW U TAL-KUNSILL li tipprovdi assistenza makrofinanzjarja lill-Ukraina /* COM/2015/05 final - 2015/0005 (COD) */
			
				
		
		
			
			   	MEMORANDUM TA’ SPJEGAZZJONI
1.  IL-KUNTEST TAL-PROPOSTA
·                    
Ir-raġunijiet għall-proposta u
l-għanijiet tagħha 
L-UE qed tfittex relazzjoni aktar
mill-viċin mal-Ukraina li tmur lil hinn minn sempliċi kooperazzjoni
bilaterali, li tinkludi assoċjazzjoni politika gradwali u integrazzjoni
ekonomika. L-Ukraina hija pajjiż importanti fi ħdan kemm il-Politika
Ewropea tal-Viċinat u kemm is-Sħubija tal-Lvant. L-UE ffirmat Ftehim
ta’ Sħubija u Kooperazzjoni (PCA) mal-Ukraina fl-1998 li jiddeskrivi
l-qafas tal-kooperazzjoni fl-oqsma kollha ewlenin ta’ riforma u għadu
l-bażi ġuridika tar-relazzjonijiet bejn l-UE u l-Ukraina.
Ir-relazzjonijiet issaħħew aktar f’Novembru 2009 meta l-Kabinett
tal-Ministri tal-Ukraina adotta l-Aġenda ta’ Assoċjazzjoni
UE-Ukraina, li kienet aġġornata fl-2011 (approvata mill-Kunsill ta’
Kooperazzjoni UE-Ukraina f’Ġunju 2013). Fil-21 ta’ Marzu u
fis-27 ta’ Ġunju 2014, l-UE u l-Ukraina ffirmaw Ftehim ta’
Assoċjazzjoni, li se jistabbilixxi assoċjazzjoni politika u
integrazzjoni ekonomika profondi bejn l-UE u l-Ukraina. Dan ikopri firxa
wiesgħa ta’ oqsma bħall-ġustizzja, il-kummerċ u
l-kooperazzjoni settorjali inklużi l-enerġija, it-trasport u
l-ambjent u jistipula impenji dettaljati u skedi ta’ żmien impenjattivi fuq
iż-żewġ partijiet.
L-ekonomija Ukraina qed tesperjenza
reċessjoni profonda li hija r-riżultat ta’ żbilanċi
makroekonomiċi u problemi strutturali li ilhom jeżistu.
Is-sitwazzjoni kienet aggravata minħabba li faqqa' konflitt armat
fil-Lvant li kien ta' piż kbir fuq l-ekonomija permezz ta’ telf
konsiderevoli ta’ kapaċità produttiva u tnaqqis fil-kunfidenza. Wara
protesti pubbliċi tal-massa fl-Ukraina, fi Frar 2014 l-eks-President
Viktor Yanukovych ħalla l-poter u nħatar Gvern li bi ħsiebu
jwettaq riforma. Impennja ruħu fi programm ambizzjuż ta’
aġġustament makroekonomiku u ta’ riforma strutturali li kellu
l-għan li jibdel il-mudell ekonomiku mhux vijabbli tal-pajjiż u
jwitti t-triq għal tkabbir sostenibbli fuq perjodu twil. Dan il-programm
kien sottostanzjat minn programm ta’ assistenza finanzjarja ta' USD 17-il
biljun mill-FMI u appoġġ sinifikanti minn donaturi internazzjonali
oħra. 
Wara l-bidla politika f’Frar 2014, fl-Ukraina
saru elezzjonijiet presidenzjali u parlamentari ħielsa u demokratiċi
(fil-25 ta’ Mejju u fis-26 ta’ Ottubru, rispettivament).
Barra minn hekk, ittieħdu passi importanti mill-awtoritajiet tal-Ukraina
fl-2014 biex tkun miġġielda l-korruzzjoni u jissaħħaħ
l-istat tad-dritt. F’Diċembru 2014, il-gvern li kien għadu kif
ġie ffurmat ippreżenta Pjan ta’ Azzjoni Ambizzjuż li jiddeskrivi
l-aġenda tar-riforma tal-gvern ta’ koalizzjoni. Huwa previst li jiġi
segwit kmieni fl-2015 permezz ta’ Strateġija Komprensiva ta’ Riforma
Nazzjonali li tistipula miżuri ta' riforma ekonomiċi, politiċi,
ġudizzjarji u amministrattivi għall-2015-17 li huma
meħtieġa biex tkun żgurata stabbiltà makroekonomika fuq perjodu
medju, kif ukoll l-implimentazzjoni tal-Ftehim ta’ Assoċjazzjoni bejn l-UE
u l-Ukraina. 
L-isforzi ta’ riforma tal-awtoritajiet
ikkumplikaw ruħhom serjament, madankollu, minħabba kunflitt armati
fil-Lvant, restrizzjonijiet kummerċjali dejjem
akbar mir-Russja, u għax kibret it-tilwima fuq il-gass naturali bejn
iż-żewġ pajjiżi. Bħala riżultat,
ir-reċessjoni ekonomika fl-Ukraina saret agħar milli kien mistenni
fil-bidu mid-donaturi internazzjonali. Il-kriżi hija mistennija li tkun
waħda fit-tul, hekk kif fl-2015 l-Ukraina dieħla f'sena oħra ta’
reċessjoni. It-telf ta’ rikavat mill-esportazzjoni minħabba
l-kunflitt fil-Lvant u l-kriżi fil-kunfidenza wassal għal
diprezzament serju tal-munita lokali u tnaqqis tar-riżervi
internazzjonali. Fis-sitwazzjoni attwali, l-Ukraina ma għandhiex
aċċess għas-swieq tad-dejn internazzjonali u mhijiex mistennija
terġa’ tikseb dan l-aċċess fi żmien qasir. Għalhekk
inħolqot diskrepanza addizzjonali sinifikanti fil-finanzjament estern.
F’dan l-isfond, hija meħtieġa
għajnuna finanzjarja uffiċjali addizzjonali biex jiġi
indirizzat il-bilanċ tal-pagamenti tal-Ukraina fuq perjodu qasir,
inkluża r-rikostituzzjoni tar-riżervi internazzjonali, u biex
issostni l-programm ta’ riforma tal-awtoritajiet, b’mod partikolari
r-ristrutturar tas-setturi tal-enerġija u bankarju. Fl-aħħar
iżda mhux l-inqas, dan is-sostenn huwa meħtieġ sabiex
tisaħħaħ il-kunfidenza tal-investituri, li hija essenzjali
sabiex l-ekonomija tal-Ukraina eventwalment titreġġa' lura fuq
perkors ta’ tkabbir sostenibbli.
Fid-9 ta’ Settembru 2014 l-awtoritajiet
Ukraini talbu AFM mill-UE ta’ EUR 2 biljun. It-talba għal AFM
ġiet imtennija f’ittra oħra
fil-15 ta’ Diċembru 2014. B’kunsiderazzjoni ta’ dawn
it-talbiet u s-sitwazzjoni ekonomika fl-Ukraina, b’mod partikolari
l-ħolqien ta’ ħtiġijiet ta’ finanzjament estern addizzjonali
sinifikanti, il-Kummissjoni Ewropea qed tressaq lill-Parlament Ewropew u
lill-Kunsill proposta għall-għotja ta’ AFM lill-Ukraina ta’ massimu
ta’ EUR 1.8 biljun fil-forma ta’ self fuq perjodu medju. 
L-objettiv tal-AFM proposta huwa li
jgħin lill-Ukraina tkopri parti mill-ħtiġijiet ta’ finanzjament
estern addizzjonali residwi tagħha fl-2015 u kmieni fl-2016 fil-kuntest
tal-programm tal-FMI fis-seħħ. Dawn
il-ħtiġijiet addizzjonali ġew stmati mill-FMI li huma ta' USD
15-il biljun. L-għajnuna tal-UE għandha wkoll tnaqqas il-bilanċ
tal-pagamenti fuq terminu qasir tal-ekonomija u l-vulnerabbiltajiet fiskali,
filwaqt li tappoġġja l-programmi ta’ aġġustament u ta’
riforma tal-gvern permezz ta’ pakkett adegwat ta’ miżuri ta’ politika ta’
akkumpanjament li għandhom jiġu miftiehma mal-awtoritajiet Ukraini
f’Memorandum ta’ Qbil (MtQ).
F’dan il-kuntest, il-Kummissjoni tqis li
l-prerekwiżiti politiċi u ekonomiċi għal operazzjoni ta'
AFM bl-ammont propost u ta' din in-natura ntlaħqu.
·                    
Kuntest Ġenerali
L-Ukraina qed tesperjenza reċessjoni
profonda li hija r-riżultat ta’ problemi ekonomiċi u strutturali li
ilhom jeżistu. Is-sitwazzjoni hija aggravata mill-kunflitt armat fil-parti
tal-Lvant tal-pajjiż li mhux biss qered parti mill-kapaċità
produttiva tal-Ukraina, iżda kellu wkoll impatt sinifikanti fuq
il-kunfidenza għall-unitajiet domestiċi u għan-negozji. F’dawn
l-aħħar xhur, l-implimentazzjoni ta’ politiki ta’ stabbilizzazzjoni
tant meħtieġa, immirati lejn it-tnaqqis tal-iżbilanċi u
s-salvagwardja fiskali u s-sostenibbiltà esterna, komplew iżidu l-piż
fuq il-prospetti ekonomiċi fuq perjodu qasir. B’riżultat, il-PDG
huwa mistenni li jonqos b’madwar 7 % f’termini reali fl-2014.
Minkejja t-tnaqqis ekonomiku qawwi u
l-politiki konservattivi tal-bank ċentrali, il-pressjonijiet ta’
inflazzjoni jibqgħu għoljin, u jirriflettu dgħufija
tal-munita u aġġustament ta’ prezzijiet amministrati (b’mod
partikolari tat-tariffi tal-utilitajiet). L-inflazzjoni tal-indiċi
tal-prezzijiet bl-imnut telgħet għal 21,8% minn sena
għall-oħra f'Novembru u hija mistennija li tkompli tiżdied
fil-futur qrib hekk kif l-effett tad-deprezzament tal-munita jibda jinħass
kollu. Il-hryvnia tilfet kważi 50 % tal-valur tagħha kontra l-USD
mill-flotazzjoni tagħha fi Frar, ferm aktar milli kien mistenni
inizjalment.  It-tiddgħif kien partikolarment qawwi f’Awwissu u
f'Settembru, u dan ġiegħel lill-bank ċentrali biex
jintroduċi għadd ta’ miżuri amministrattivi u kontrolli
tal-munita, minbarra li wettaq xi interventi fis-suq tal-kambju, li rnexxielhom
iġibu stabbiltà temporanja fir-rata tal-kambju qabel l-elezzjonijiet
parlamentari ta’ Ottubru. Fl-istess ħin, dawn il-miżuri kellhom
impatt negattiv fuq l-attività kummerċjali u li wasslu għal tnaqqis
rapidu tar-riżervi internazzjonali diġà baxxi. Wara ftit laxkar
tal-kontrolli amministrattivi, il-munita ddeprezzat b’mod qawwi minn Novembru.
Attività ekonomika dgħajfa, flimkien ma’
infiq ogħla fuq l-interessi fuq dejn denominat f’muniti barranin fid-dawl
tad-deprezzament qawwi tal-munita, kif ukoll telf imdaqqas fil-kapaċità
tal-ġbir tat-taxxa fil-partijiet tal-Lvant tal-pajjiż, wassal biex
id-defiċit tal-baġit fl-2014 kompla jikber, minkejja għadd ta’
miżuri ta’ awsterità introdotti mill-awtoritajiet[1]. Skont
previżjonijiet reċenti tal-Ministeru tal-Finanzi, id-defiċit
fiskali tal-gvern se jiżdied għal 5,3 % tal-PDG fl-2014
globalment. 
Piż addizzjonali maġġuri fuq
il-finanzi pubbliċi fl-2014 inħoloq mid-diffikultajiet tal-kumpanija
taż-żejt u l-gass Naftogaz. Din il-kumpanija tradizzjonalment
taħdem b'defiċits operazzjonali mdaqqsa minħabba limitu massimu
amministrattiv fuq il-prezzijiet tal-gass naturali għall-unitajiet
domestiċi u l-kumpaniji tal-utilitajiet muniċipali, li
jġiegħel lil Naftogaz tbigħ b’rati iktar baxxi mill-kost u
b'ineffiċjenza operazzjonali ġenerali. Fl-2014, l-attivitajiet
tal-kumpanija ġew affettwati b’mod negattiv mid-deprezzament qawwi
tal-hryvnia u l-ħtieġa li jiġu koperti l-arretrati tal-gass
għar-Russja (inklużi dawk akkumulati fl-2013). B’riżultat ta’
dan, l-Istat kellu jinjetta UAH 103 biljun f’Naftogaz minn Novembru,
ammont li jirrappreżenta 6.8 % tal-PDG ipprojjettat. Għalhekk, id-defiċit
fiskali kumplessiv li kellha l-Ukraina fl-2014, li jinkludi d-defiċit ta’
Naftogaz, huwa pprojjettat għal kważi 12 % tal-PGD,
żieda minn 6,7 % fl-2013 u mqabbel ma’ 8,5 % mbassar mill-FMI
f’April 2014. 
It-tkabbir tad-defiċit tal-baġit u
d-deprezzament kbir tal-munita lokali, flimkien ma’ kontrazzjoni ekonomika
sinifikanti, wasslu għal deterjorament qawwi tal-metriċi tad-dejn
pubbliku tal-Ukraina. Fl-aħħar ta’ Ottubru 2014, id-dejn pubbliku
tal-amministrazzjoni pubblika ammonta għal 63 % tal-PDG projjettat
għas-sena, żieda ta’ kważi 23 punt perċentwali mid-dejn ta'
tmiem is-sena 2013 ta’ 40,2 % tal-PDG. 
Fuq in-naħa esterna, id-deprezzament
tal-hryvnia, flimkien ma’ domanda domestika dgħajfa, ikkontribwixxew
għal aġġustament sinifikanti tal-kont kurrenti.
Id-defiċit huwa mistenni li jonqos għal madwar 4 % tal-PDG
fl-2014 minn 9,0 % fl-2013, għalkemm dan huwa dovut l-aktar għal
trażżin qawwi fuq l-importazzjoni[2].
Madankollu, dan kien akkumpanjat minn flussi 'l barra finanzjarji mdaqqsa
fis-settur privat minħabba l-kunfidenza li qed tonqos f’ambjent ta’
inċertezza ġeopolitika kbira[3].
Il-finanzjament uffiċjali mogħti minn Mejju 2014 ma kienx
biżżejjed biex ipaċi d-delokalizzazzjoni tal-kapital.
Kumplessivament, l-Ukraina rċeviet madwar USD 9 biljun f’finanzjament
uffiċjali gross f'Mejju-Diċembru, li parti kbira minnhom intużaw
biex jitkopra d-dejn li qiegħed jimmatura (ara l-għajnuna mill-FMI u
l-assistenza minn donaturi oħra sal-2014). 
Fil-kuntest ta’ reċessjoni ekonomika li
qed tikber u ta’ kriżi fil-kunfidenza, l-assistenza finanzjarja
uffiċjali mdaqqsa mogħtija lill-Ukraina fl-2014 ma kinitx
biżżejjed biex twaqqaf il-pressjoni kontinwa fuq ir-riżervi.
Fl-ewwel ħdax-il xahar tas-sena, ir-riżervi naqsu bin-nofs tal-livell
tagħhom fi tmiem l-2013 għal USD 10 biljun biss. Tnaqqis
sinifikanti ieħor huwa mistenni f’Diċembru b’riżultat
tal-pagamenti tal-gass (inkluż l-arretrati lir-Russja). Bħala
riżultat, ir-riżervi internazzjonali grossi tal-Ukraina issa huma
mistennija li jinżlu għal USD 7 biljun fl-aħħar tal-2014,
jew għal madwar xahar ta' importazzjonijiet ta’ prodotti u servizzi
projjettati għall-2015.
Fit-30 ta’ April 2014, il-FMI
approva Arranġament ta’ Riżerva (SBA) ta’ sentejn għall-Ukraina
li jammonta għal SDR 10,976 (USD 17-il biljun, jew 800 %
tal-kwota tal-pajjiż). Assistenza finanzjarja tal-FMI ġiet ikkomplementata
b’sostenn sinifikanti minn assistenza uffiċjali u bilaterali oħra
(l-UE, l-Istati Uniti, il-Ġappun, il-Kanada). Istituzzjonijiet finanzjarji
internazzjonali oħra bħall-Bank Dinji, il-BERŻ u l-BEI wkoll
żiedu b’mod sinifikanti l-attività tagħhom biex jappoġġjaw
it-tranżizzjoni ekonomika tal-Ukraina.
Madankollu, fid-dawl ta’ reċessjoni iktar
profonda milli kien mistenni u l-flussi 'l barra qawwija ta' kapital
minħabba kriżijiet tal-kunfidenza, l-Ukraina qed tiffaċċa
ħtiġijiet ta’ finanzjament estern addizzjonali sinifikanti fl-2015 u
kmieni fl-2016. Dawn il-ħtiġijiet jirriżultaw primarjament
mill-bżonn li jiġi rrikostitwit il-livell baxx ħafna ta’
riżervi internazzjonali u l-flussi 'l barra mdaqqsa ta’ kapital privat.
Dawn il-ħtiġijiet addizzjonali ta' finanzjament huma stmati li
jammontaw għal USD 15-il biljun. L-AFM proposta se tkopri 16,7 %
tad-diskrepanza finanzjarja addizzjonali totali.  
·                    
Dispożizzjonijiet eżistenti fil-qasam
tal-proposta
L-AFM ngħatat lill-Ukraina skont tliet
deċiżjonijiet separati:
·      Id-Deċiżjoni tal-Kunsill tat-12 ta' Lulju 2002
li tipprovdi assistenza makrofinanzjarja supplimentari lill-Ukrajina
(2002/639/KE)[4]
·      Id-Deċiżjoni Nru 388/2010/UE tal-Parlament Ewropew u
tal-Kunsill tas-7 ta’ Lulju 2010 li tipprovdi l-għajnuna
makrofinanzjarja lill-Ukraina[5]

·      Id-Deċiżjoni tal-Kunsill tal-14 ta' April 2014
li tipprovdi assistenza makrofinanzjarja lill-Ukraina (2014/215/UE)[6]
·                    
Konsistenza mal-bqija tal-politiki u l-objettivi
tal-Unjoni
L-AFM proposta hija konsistenti mal-impenn
tal-UE li tappoġġa t-tranżizzjoni ekonomika u politika immedjata
tal-Ukraina. Hija konsistenti mal-prinċipji li jirregolaw l-użu
tal-istrument tal-AFM, inkluż il-karattru eċċezzjonali
tagħha, il-prekundizzjonijiet politiċi, il-komplimentarità,
il-kundizzjonalità u d-dixxiplina finanzjarja.
L-AFM proposta hija konformi mal-objettivi
tal-Politika Ewropea tal-Viċinat (PEV). Tikkontribwixxi biex
tappoġġa l-objettivi tal-Unjoni Ewropea ta' stabbiltà ekonomika u
żvilupp ekonomiku fl-Ukraina u, b’mod aktar ġenerali, fil-viċinat
tal-Ewropa tal-Lvant. Billi tgħin l-isforzi tal-awtoritajiet biex
jistabbilixxu qafas makroekonomiku stabbli u jimplimentaw programm ta’ riforma
strutturali ambizzjuż, l-għajnuna proposta tgħin biex titjieb
l-effettività ta’ assistenza finanzjarja oħra tal-UE lill-pajjiż,
inklużi operazzjonijiet ta’ appoġġ baġitarju. L-AFM
proposta tikkomplementa wkoll l-assistenza mogħtija minn donaturi
multilaterali u bilaterali oħra fil-kuntest tal-programm ekonomiku
sponsorizzat mill-FMI.
L-AFM tal-UE jikkomplimenta t-total ta’
EUR 1,565 biljun f’għotjiet li jistgħu jiġu
mobilizzati skont l-Istrument Ewropew tal-Viċinat, il-Faċilità ta’
Investiment tal-Viċinat, l-Istrument li jikkontribwixxi
għall-Istabbiltà u l-Paċi u l-linja tal-baġit tal-UE
għall-Politika Estera u ta’ Sigurtà Komuni matul l-2014-2020, li minnhom
EUR 370 miljun diġà ġew impenjati fl-2014. Billi
tappoġġa l-adozzjoni mill-awtoritajiet tal-Ukraina ta’ qafas xieraq
għall-politika makroekonomika fuq perjodu qasir u r-riformi strutturali,
l-AFM tal-UE issaħħaħ il-valur miżjud tal-involviment
kumplessiv tal-UE biex b'hekk tiżdied l-effikaċja tal-intervent
tal-UE fosthom permezz ta’ strumenti finanzjarji oħra bħall-Kuntratt
għall-Bini tal-Istat u operazzjonijiet oħra ta' sostenn
għall-baġit. 
L-Ukraina għandha rabtiet ekonomiċi
importanti mal-UE. L-UE hi fost l-aktar sħab kummerċjali importanti
tal-Ukraina u hija responsabbli għal madwar terz tal-kummerċ estern
tagħha. Fl-2013, il-valur tal-importazzjonijiet għall-Ukraina mill-UE
kien ta’ EUR 23,9 biljun filwaqt li l-valur tal-esportazzjonijiet
tagħha kien ta’ EUR 18,8 biljun. L-Ukraina tiddependi bil-kbir
ukoll fuq l-UE f’termini ta’ IDB u flussi finanzjarji oħra.
Fis-27 ta’ Ġunju 2014, l-Ukraina u l-UE qablu dwar l-istabbiliment
futur ta’ Żona ta’ Kummerċ Ħieles Approfondita u Komprensiva
(DCFTA). Dan se jgħin biex jiżdied aktar il-kummerċ bilaterali
fil-prodotti u s-servizzi u biex gradwalment ir-regoli u l-istandards
tal-Ukraina relatati mal-kummerċ jinġiebu f'konformità ma’ dawk tal-UE.
It-tranżizzjoni tal-Ukraina hija
diffiċli ħafna u r-riskju tal-kollass ekonomiku jibqa' hemm.
Fl-istess ħin, il-gvern il-ġdid pubblikament impenja ruħu li
jieħu passi sinifikanti lejn riformi politiċi u ekonomiċi,
bil-għan li jittratta l-korruzzjoni u jsaħħaħ
l-istituzzjonijiet u l-mekkaniżmi, inklużi l-istat tad-dritt.
Il-pajjiż qed jiżviluppa wkoll programm ta' riforma ekonomika mmirat
lejn il-ħolqien ta' bażi għall-mudell ta' tkabbir sostenibbli.
Il-progress fir-rigward ta’ dawn l-objettivi u l-programm ta' riforma ser ikun
tal-akbar importanza biex jissottostanzja transizzjoni b’suċċess.
2.  RIŻULTATI TAL-KONSULTAZZJONIJIET
MAL-PARTIJIET INTERESSATI U L-VALUTAZZJONIJIET TAL-IMPATT
·                    
Konsultazzjoni mal-partijiet interessati
L-AFM qed tingħata bħala parti
integrali mill-appoġġ internazzjonali għall-istabbilizzazzjoni
ekonomika tal-Ukraina. Meta ħejjew din il-proposta għall-AMF,
is-servizzi tal-Kummissjoni kkonsultaw mal-Fond Monetarju Internazzjonali u ma'
sħab internazzjonali oħra, li qed joħolqu programmi mdaqqsa ta'
finanzjament. Il-Kummissjoni kienet ukoll f’kuntatt regolari mal-awtoritajiet
tal-Ukraina.
·                    
Ġbir u użu ta' għarfien espert
Twettqet Valutazzjoni Operazzjonali li
tivverifika l-kwalità u l-affidabbilità taċ-ċirkwiti finanzjarji
pubbliċi u l-proċeduri amministrattivi tal-Ukraina mill-Kummissjoni
bl-assistenza ta’ esperti esterni, bir-rapport finali mħejji
f'Awwissu 2014.
·                    
Valutazzjoni tal-impatt
L-AMF u l-programm ta’ riformi u
aġġustamenti ekonomiċi marbuta magħha se jgħinu sabiex
jittaffew il-ħtiġijiet finanzjarji fuq perjodu qasir tal-Ukraina,
filwaqt li jappoġġaw il-miżuri ta’ politika maħsuba biex
isaħħu l-bilanċ tal-pagamenti u s-sostenibbiltà fiskali fuq
perjodu medju, u jżidu t-tkabbir sostenibbli. B’mod partikolari se tappoġġa
l-isforzi ta’ riforma fl-oqsma li ġejjin: l-immanġġjar
tal-finanzi pubbliċi u l-ġlieda kontra l-korruzzjoni;
l-amministrazzjoni tat-taxxa; riformi fis-settur tal-enerġija, inkluż
li tissaħħaħ ix-xibka tas-sigurtà soċjali biex tiġi żgurata
mitgazzjoni mmirata tal-irtirar fis-seħħ tas-sussidji tal-prezzijiet
tal-enerġija għall-konsumaturi; riforma fis-settur finanzjarju; u
miżuri biex jittejjeb l-ambjent kummerċjali.
3.  ELEMENTI LEGALI TAL-PROPOSTA
·                    
Sommarju tal-azzjoni proposta
L-Unjoni Ewropea tqiegħed l-AFM
għad-dispożizzjoni tal-Ukraina għall-ammont massimu totali ta’
EUR 1,8 biljun, ipprovduti fil-forma ta’ self fuq terminu medju.
L-assistenza se tikkontribwixxi biex tkopri l-ħtiġijiet esterni
residwi ta’ finanzjament tal-Ukraina fl-2015-16, kif identifikati
mill-Kummissjoni fuq il-bażi tal-istimi tal-FMI. 
L-assistenza hija ppjanata li tiġi
żborzata fi tliet pagamenti akkont ta’ self. L-iżborż tal-ewwel
pagament akkont huwa mistenni li jsir f'nofs l-2015. It-tieni pagament akkont
jista’ jiġi żborzat fir-raba’ kwart tal-2015. It-tielet u l-aħħar
pagament akkont jista’ jsir disponibbli lejn tmiem l-ewwel tliet xhur tal-2016.
L-assistenza se tkun immaniġġjata mill-Kummissjoni. Japplikaw
dispożizzjonijiet speċifiċi dwar il-prevenzjoni tal-frodi u ta’
irregolaritajiet oħrajn, b’mod konsistenti mar-Regolament Finanzjarju. 
Il-Kummissjoni u l-awtoritajiet Ukraini
għandhom jiftiehmu dwar Memorandum ta’ Qbil li jistipula miżuri ta’
riforma strutturali assoċjati mal-operazzjoni tal-AMF proposta,
inklużi aspetti ta’ żmien u sekwenzjar. Dawn il-miżuri se
jappoġġjaw l-aġenda ta’ riforma tal-awtoritajiet, inklużi
l-elementi rilevanti tal-Istrateġija ta’ Riforma Nazzjonali
għall-2015-17 msemmija hawn fuq, u l-implimentazzjoni tal-Ftehim ta’
Assoċjazzjoni bejn l-UE u l-Ukraina, kif ukoll li jikkomplementaw il-programmi
maqbula mal-FMI, mal-Bank Dinji u ma’ donaturi multilaterali u bilaterali
oħra. Kif jiġri normalment f'każ ta' AFM, l-iżborzi jkunu
fost l-oħrajn jiddependu fuq analiżijiet sodisfaċenti skont
il-programm tal-FMI u l-issoktar tal-prelevamenti mill-Ukraina mill-fondi
tal-FMI.
Il-Kummissjoni Ewropea se tfittex konsensus
mal-awtoritajiet tal-Ukraina fuq l-Istrateġija ta’ Riforma Nazzjonali
mistennija, sabiex tiffaċilita wkoll l-implimentazzjoni bla xkiel
tal-kundizzjonalità li trid tiġi miftiehma fil-Memorandum ta’ Qbil
għat-tħaddim tal-AMF proposta. Dawn il-kundizzjonijiet ta’ politika
għandhom jindirizzaw xi wħud mid-dgħufijiet fundamentali
akkumulati matul is-snin fl-ekonomija Ukraina. Oqsma possibbli
tal-kundizzjonalità fil-prinċipju jistgħu jinkludu:
l-immanġġjar tal-finanzi pubbliċi u l-ġlieda kontra
l-korruzzjoni; l-amministrazzjoni tat-taxxa; riformi fis-settur
tal-enerġija; riformi fis-settur finanzjarju; u miżuri biex jittejjeb
l-ambjent kummerċjali.
Id-deċiżjoni li tiġi
żborżata l-AMF kollha fil-forma ta' self hija ġġustifikata
mil-livell ta’ żvilupp tal-Ukraina (kif imkejjel mid-dħul per capita
tagħha). Hija wkoll konsistenti mat-trattament mogħti lill-Ukraina
mill-Bank Dinji u mill-FMI. 
·                    
Bażi ġuridika
Il-bażi ġuridika għal din
il-proposta hija l-Artikolu 212 tat-TFUE. 
·                    
Prinċipju ta' sussidjarjetà
Il-prinċipju tas-sussidjarjetà huwa
rispettat peress li l-objettivi tar-restawr tal-istabbiltà makroekonomika fuq
perjodu qasir fl-Ukraina ma jistax jintlaħqu biżżejjed
mill-Istati Membri waħedhom u jistgħu għalhekk jintlaħqu
aħjar mill-Unjoni Ewropea. Ir-raġunijiet ewlenin huma
l-limitazzjonijiet baġitarji ffaċċati fil-livell nazzjonali u
l-ħtieġa għal koordinazzjoni soda tad-donaturi sabiex jitkabbru
kemm jista’ jkun l-iskala u l-effikaċja tal-għajnuna. 
·                    
Prinċipju ta' proporzjonalità
Il-proposta tikkonforma mal-prinċipju
tal-proporzjonalità: tillimita ruħha għall-minimu meħtieġ
sabiex jintlaħqu l-objettivi ta’ stabbiltà makroekonomika fuq perjodu
qasir u ma tmurx lil hinn minn dak li huwa meħtieġ għal dan
l-iskop. 
Kif identifikat mill-Kummissjoni, fuq
il-bażi tal-istimi tal-FMI fil-kuntest tal-arranġament ta’
riżerva, l-ammont tal-assistenza jikkorrispondi għal 16,7 %
tad-diskrepanza fil-finanzjament addizzjonali estimata għall-perjodu
2015-Q1 2016. Dan l-impenn sinifikanti huwa ġustifikat minn: l-importanza
politika tal-Ukraina għall-istabbiltà fil-Viċinat Ewropew;
l-integrazzjoni politika tal-pajjiż mal-UE, kif jidher mill-Ftehim ta’
Assoċjazzjoni bejn iż-żewġ naħat li daħal
fis-seħħ b’mod proviżorju fl-1 ta’ Novembru 2014;
kif ukoll is-sitwazzjoni eċċezzjonalment diffiċli u
l-ħtiġijiet finanzjarji korrispondentament kbar li qiegħed
jaffronta dan il-ġar tal-UE fil-preżent.
·                    
Għażla tal-istrumenti
Il-finanzjament jew l-assistenza teknika
għall-proġetti mhux se jkunu adattati jew suffiċjenti biex
jindirizzaw l-objettivi makroekonomiċi. Il-valur miżjud ewlieni
tal-AFM, meta mqabbla ma’ strumenti oħrajn tal-UE, huwa li ttaffi
l-limitazzjoni finanzjarja esterna malajr u li jgħin sabiex jinħoloq
qafas makroekonomiku stabbli, inkluż bil-promozzjoni ta' bilanċ
tal-pagamenti u sitwazzjoni baġitarja sostenibbli, kif ukoll qafas xieraq
għar-riformi strutturali. Billi tgħin biex jiġi stabbilit qafas
ġenerali xieraq għall-politiki makroekonomiċi u strutturali,
l-AMF tista’ żżid l-effikaċja tal-azzjonijiet iffinanzjati
fl-Ukraina bl-istrumenti finanzjarji aktar iffokati l-oħra tal-UE. 
4.  IMPLIKAZZJONI BAĠITARJA
L-assistenza ppjanata għandha
tingħata f’forma ta’ self u għandha tkun iffinanzjata permezz ta’
operazzjoni ta’ teħid b'self li l-Kummissjoni se twettaq f’isem l-UE.
L-ispejjeż baġitarji tal-assistenza se jikkorrispondu
għall-provvediment, b’rata ta’ 9 %, tal-ammonti żborżjati
fil-fond ta’ garanzija għal self estern tal-UE, mil-linja baġitarja
01 03 06 (“Provvediment tal-Fond ta’ Garanzija”). Jekk wieħed
jassumi li l-ewwel u t-tieni żborżi ta' self se jsiru fl-2015
għal ammont totali ta' EUR 1,200 miljun u t-tielet żborż
ta' self se jsir fl-2016 għall-ammont ta’ EUR 600 miljun, u skont
ir-regoli li jirregolaw il-mekkaniżmu tal-fond ta’ garanzija,
il-provvediment se jseħħ fil-baġits tal-2017 (għal EUR
108 miljuni) u tal-2018 (EUR 54 miljun). Fuq il-bażi
tal-informazzjoni attwalment disponibbli dwar il-ħtiġijiet ta’ provvediment
kumplessivi mistennija tal-Fond ta’ Garanzija, dan l-impatt baġitarju
addizzjonali se jiġi ffinanzjati parzjalment permezz ta’ riallokazzjoni
fl-ipprogrammar finanzjarju indikattiv għall-2017 u l-2018 minn
għotjiet ta’ assistenza makrofinanzjarja (linja baġitarja 01 03 02)
u parzjalment bl-użu tal-marġini mhux allokat għall-impenji
taħt l-Intestatura 4 tal-Qafas Finanzjarju Pluriannali. It-tqassim
indikattiv ta’ dan il-finanzjament huwa kif ġej:
f’miljuni
EUR
   || 2017 || 2018 
 Nefqa addizzjonali: ||   ||   
 Provvediment tal-Fond ta’ Garanzija bħala riżultat tal-proposta (ara d-dikjarazzjoni finanzjarja leġiżlattiva) || 108 || 54 
 Sorsi ta’ finanzjament: ||   ||   
 Assistenza makrofinanzjarja (għotjiet) 01.0302 Marġni taħt l-Intestatura 4 || -50 -58 || -40 -14 
5.  ELEMENTI MHUX OBBLIGATORJI
·                    
Klawsola ta’ rieżami/reviżjoni/estinzjoni
Il-proposta tinkludi klawżola ta'
estinzjoni. L-assistenza makrofinanzjarja proposta għandha tkun
disponibbli għal sentejn u nofs, li jibdew mill-ewwel jum wara d-dħul
fis-seħħ tal-Memorandum ta’ Qbil.
2015/0005 (COD)
Proposta għal
DEĊIŻJONI TAL-PARLAMENT EWROPEW
U TAL-KUNSILL
li tipprovdi assistenza makrofinanzjarja
lill-Ukraina
IL-PARLAMENT
EWROPEW U L-KUNSILL TA' L-UNJONI EWROPEA,
Wara li kkunsidraw
it-Trattat dwar il-Funzjonament tal-Unjoni Ewropea, u b’mod partikolari
l-Artikolu 212 tiegħu,
Wara li kkunsidraw
il-proposta mill-Kummissjoni Ewropea[7],

Wara t-trasmissjoni
tal-abbozz tal-att leġislattiv lill-parlamenti nazzjonali,
Filwaqt li
jaġixxu skont il-proċedura leġislattiva ordinarja[8],
Billi:
(1)       Ir-relazzjonijiet bejn
l-Unjoni Ewropea u l-Ukraina qegħdin jiżviluppaw fi ħdan
il-qafas tal-Politika Ewropea tal-Viċinat (PEV) u s-Sħubija
tal-Lvant. Ftehim ta' Assoċjazzjoni bejn l-Unjoni Ewropea u l-Komunità
Ewropea tal-Enerġija Atomika u l-Istati Membri tagħha, minn
naħa, u l-Ukraina min-naħa l-oħra (“il-Ftehim ta'
Assoċjazzjoni”), li jinkludi Żona ta' Kummerċ Ħieles
Profonda u Komprensiva (DCFTA), ġie nnegozjat mill-2007 sal-2011 u
ġie inizjalatat fl-2012. Il-Ftehim ta’ Assoċjazzjoni ġie ffirmat
mill-Ukraina u l-Unjoni fil-21 ta’ Marzu u s-27 ta’ Ġunju 2014.
Mill-1 ta’ Novembru 2014 partijiet importanti tal-Ftehim ta’ Assoċjazzjoni
ġew applikati proviżorjament fl-oqsma tar-rispett
għad-drittijiet tal-bniedem, il-libertajiet fundamentali u l-istat
tad-dritt, id-djalogu politiku u r-riforma, il-ġustizzja, il-libertà u
s-sigurtà, il-kooperazzjoni ekonomika u finanzjarja. 
(2)       Wara li jiġu
reġgħet bdiet tapplika l-Kostituzzjoni tal-Ukraina tal-2004, fil-25
ta’ Mejju 2014 u l-26 ta’ Ottubru 2014 rispettivament saru b’suċċess
elezzjonijiet presidenzjali kif ukoll parlamentari. Wara l-formazzjoni fit-2
ta’ Diċembru 2014 ta’ gvern ġdid li jirrifletti l-eżitu
tal-elezzjonijiet parlamentari, l-Ukraina reġgħet ikkonfermat
l-impenn tagħha lejn riformi politiċi u ekonomiċi skont il-qafas
provdut mill-Ftehim ta’ Assoċjazzjoni u ppreżentat Pjan ta’ Azzjoni
li jiddeskrivi r-riformi maħsuba. 
(3)       Il-vjolazzjoni tas-sovranità
u l-integrità territorjali tal-Ukraina u l-kunflitt militari li rriżulta
kellhom effetti dannużi fuq l-istabbiltà ekonomika u finanzjarja diġà
prekarja tal-Ukraina. L-Ukraina qed tiffaċċa bilanċ
tal-pagamenti diffiċli u l-pożizzjoni tal-likwidità marbuta
mal-kunfidenza li qed tonqos u d-delokalizzazzjoni kapitali konkominanti, kif
ukoll sitwazzjoni fiskali li sejra għall-agħar b’riżultat
tal-ispejjeż baġitarji diretti tal-kunflitt, ir-reċessjoni aktar
profonda milli mistenni u t-telf ta’ dħul fiskali miż-żoni
kkontrollati mis-separatisti. Fl-istess ħin, id-dgħjufijiet
strutturali preeżistenti u tal-baġit u vulnerabbiltajiet finanzjarji
esterni wkoll ikkontribwixxew għad-deterjorament tas-sitwazzjoni
ekonomika.
(4)       F’dan il-kuntest,
il-ħtiġijiet tal-finanzjament estern tal-Ukraina huma sostanzjalment
akbar minn dak li kien identifikat inizjalment, u jeħtieġu
għajnuna finanzjarja addizzjonali minn kredituri u donaturi
internazzjonali. Fil-missjoni ta’ rieżami tal-programm l-aktar
reċenti tiegħu, il-Fond Monetarju Internazzjonali (FMI) identifika
l-ħtieġa għal finanzjament sinifikanti lil hinn mill-fondi
impenjati s’issa mill-komunità internazzjonali, li jinkludu l-għajnuna
makrofinanzjarja tal-Unjoni skont id-Deċiżjoni
tal-Kunsill 2002/639/KE[9],
id-Deċiżjoni 388/2010/UE tal-Parlament Ewropew u tal-Kunsill[10] u
d-Deċiżjoni tal-Kunsill 2014/215/UE[11].
(5)       F'okkażjonijiet varji,
l-Unjoni ddikjarat l-impenn tagħha li tappoġġja
lill-awtoritajiet il-ġodda tal-Ukraina fil-miri tagħhom biex
jistabbilizzaw s-sitwazzjoni u jsegwu l-perkors tar-riformi. L-Unjoni ddikjarat
ukoll li hija lesta tappoġġja bis-sħiħ l-isforzi tal-komunità
internazzjonali u tal-istituzzjonijiet finanzjarji internazzjonali,
speċjalment tal-FMI, fir-rigward ta' pakkett ta' assistenza
internazzjonali mfassal biex jindirizza l-ħtiġijiet urġenti
tal-Ukraina, bil-kundizzjoni ta' impenn ċar mill-Ukraina lejn ir-riformi.
L-appoġġ finanzjarju mill-Unjoni lill-Ukraina huwa konsistenti
mal-politika tal-Unjoni kif stabbilit fil-Politika Ewropea tal-Viċinat u
fis-Sħubija tal-Lvant. Fil-konklużjonijiet tiegħu tat-18 ta’
Diċembru 2014, il-Kunsill Ewropew jiddikjara li, wara t-tieni żborz
tal-Kummissjoni f’Diċembru 2014 ta’ EUR 500 miljun f’assistenza
makrofinanzjarja, l-Unjoni u l-Istati Membri tagħha jinsabu lesti biex
ikomplu jiffaċilitaw u jappoġġjaw il-proċess fir-riforma
tal-Ukraina, flimkien ma’ donaturi oħra u f’konformità mal-kundizzjonalità
tal-FMI.
(6)       L-assistenza makrofinanzjarja
tal-Unjoni tkun strument finanzjarju eċċezzjonali ta'
appoġġ mingħajr irbit u mingħajr deżinjazzjoni
għall-bilanċ tal-pagamenti, li għandha l-għan li tindirizza
l-ħtiġijiet finanzjarji esterni immedjati tal-benefiċjarju u għandha
tirfed l-implimentazzjoni ta' programm ta' politika li fih miżuri qawwija
ta' riforma strutturali u ta' aġġustament immedjat maħsuba biex
itejbu l-pożizzjoni tal-bilanċ tal-pagamenti fuq perjodu qasir.
(7)       Fit-30 ta’ April 2014,
l-awtoritajiet tal-Ukraina u l-FMI ftiehmu fuq Arranġament ta’
Riżerva ta’ Drittijiet Speċjali ta’ Prelevament (DSP) ta’ sentejn ta'
10,976 biljun (madwar USD 17,01 biljun, 800 fil-mija tal-kwota)
f'appoġġ għall-programm ta’ aġġustament ekonomiku u
riforma. 
(8)       Fil-5 ta' Marzu 2014,
fid-dawl tas-sitwazzjoni tal-bilanċ tal-pagamenti fl-Ukraina li
ħżienet drastikament, il-Kummissjoni ħabbret pakkett ta'
sostenn, li kien approvat mill-Kunsill Ewropew straordinarju tas-6 ta' Marzu
2014. Dak il-pakkett jinkludi għajnuna finanzjarja ta’
EUR 11-il biljun għall-perjodu bejn 2014 u 2020, li tinkludi sa
EUR 1,565 biljun f’għotjiet għall-istess perjodu
mobilizzati skont l-Istrument Ewropew tal-Viċinat, il-Faċilità ta’
Investiment tal-Viċinat, l-Istrument li jikkontribwixxi għall-Istabbiltà
u l-Paċi u mill-baġit tal-Politika Estera u ta’ Sigurtà Komuni, kif
ukoll assitenza makrofinanzjarja mill-Unjoni sa EUR 1,61 biljun
għall-2014-15.
(9)       Fid-9 ta' Settembru 2014,
fid-dawl tas-sitwazzjoni u l-prospetti ekonomiċi li kienu sejrin
għall-agħar, l-Ukraina talbet aktar assistenza makrofinanzjarja
lill-Unjoni. Din it-talba ġiet imtennija f’ittra oħra
fil-15 ta’ Diċembru 2014.
(10)     Minħabba li l-Ukraina
hija pajjiż kopert mill-PEV, għandha titqies bħala
eliġibbli biex tirċievi l-assistenza makrofinanzjarja tal-Unjoni.
(11)     Minħabba li għad
hemm diskrepanza residwa sinifikanti fil-finanzjament estern fil-bilanċ
tal-pagamenti tal-Ukraina lil hinn mir-riżorsi pprovduti mill-FMI u
istituzzjonijiet multilaterali oħrajn, l-assistenza makrofinanzjarja tal-Unjoni
li se tingħata lill-Ukraina (“l-assistenza makrofinanzjarja tal-Unjoni”),
fiċ-ċirkostanzi eċċezzjonali attwali qed titqies bħala
reazzjoni xierqa għat-talba tal-Ukraina għal appoġġ
għall-istabbilizzazzjoni ekonomika flimkien mal-programm tal-FMI. L-assistenza
makrofinanzjarja tal-Unjoni tappoġġa l-aġenda
tal-istabbilizzazzjoni ekonomika u tar-riforma strutturali tal-Ukraina, filwaqt
li tissupplimenta r-riżorsi li huma disponibbli taħt
l-arranġament finanzjarju tal-FMI.
(12)     L-assistenza makrofinanzjarja
tal-Unjoni għandu jkollha l-għan li tappoġġja
l-ħolqien mill-ġdid ta' sitwazzjoni finanzjarja esterna sostenibbli
għall-Ukraina, u b'hekk tappoġġja l-iżvilupp ekonomiku u
soċjali tagħha skont il-Ftehim ta' Assoċjazzjoni.
(13)     Id-determinazzjoni tal-ammont
tal-assistenza makrofinanzjarja tal-Unjoni hija bbażata fuq valutazzjoni
kwantitattiva kompleta tal-ħtiġijiet ta’ finanzjament estern residwu
tal-Ukraina u tqis il-kapaċità tagħha ta’ awtofinanzjament
bir-riżorsi proprji, partikolarment ir-riservi internazzjonali
għad-dispożizzjoni tagħha. L-assistenza makrofinanzjarja
tal-Unjoni tikkomplimenta l-programmi u r-riżorsi pprovduti mill-FMI u
l-Bank Dinji. Id-determinazzjoni tal-ammont tal-assistenza tqis wkoll
il-kontribuzzjonijiet finanzjarji mistennija mingħand donaturi
multilaterali u l-ħtieġa li tiġi żgurata
l-kondiviżjoni ġusta tal-piż bejn l-Unjoni u donaturi
oħrajn, kif ukoll l-użu preeżistenti tal-istrumenti ta’
finanzjament esterni l-oħra tal-Unjoni fl-Ukraina u l-valur miżjud
tal-involviment kumplessiv tal-Unjoni. 
(14)     Il-Kummissjoni tiżgura li
l-assistenza makrofinanzjarja tal-Unjoni tkun legalment u sostanzjalment
konformi mal-prinċipji, l-objettivi u l-miżuri ewlenin meħuda
fl-oqsma differenti tal-azzjoni esterna u linji ta’ politika oħra rilevanti
tal-Unjoni.
(15)     L-assistenza makrofinanzjarja
tal-Unjoni tappoġġja l-politika esterna tal-Unjoni rigward l-Ukraina.
Is-servizzi tal-Kummissjoni u s-Servizz Ewropew għall-Azzjoni Esterna
għandhom jaħdmu mill-qrib matul l-operazzjoni ta’ assistenza makrofinanzjarja
kollha bil-għan li jikkoordinaw il-politika esterna tal-Unjoni u li
jiżguraw il-konsistenza tagħha.
(16)     L-assistenza makrofinanzjarja
tal-Unjoni tappoġġja l-impenn tal-Ukraina lejn valuri kondiviżi
mal-Unjoni, fosthom id-demokrazija, l-istat tad-dritt, il-governanza tajba,
ir-rispett għad-drittijiet tal-bniedem, l-iżvilupp sostenibbli u
t-tnaqqis fil-faqar, kif ukoll l-impenn tagħha lejn il-prinċipji ta'
kummerċ miftuħ, ibbażat fuq ir-regoli u ġust.
(17)     Prekundizzjoni
għall-għoti tal-assistenza makrofinanzjarja tal-Unjoni għandha
tkun li l-Ukraina tirrispetta mekkaniżmi demokratiċi effettivi -
inklużi sistema parlamentari b'diversi partiti - l-istat tad-dritt u li
tiggarantixxi r-rispett għad-drittijiet tal-bniedem. Barra minn hekk,
l-objettivi speċifiċi tal-assistenza makrofinanzjarja tal-Unjoni
jkunu li jissaħħu l-effiċjenza, it-trasparenza u
r-responsabbiltà fis-sistemi tal-ġestjoni tal-finanzi pubbliċi
fl-Ukraina, u li jiġu promossi r-riformi strutturali bil-għan li
jappoġġjaw it-tkabbir sostenibbli u inklussiv, il-ħolqien
tax-xogħol u l-konsolidazzjoni fiskali. Kemm l-issodisfar
tal-prekundizzjonijiet kif ukoll il-ksib ta’ dawk l-objettivi jiġu
mmonitorjati regolarment mill-Kummissjoni u mis-Servizz Ewropew għall-Azzjoni
Esterna.
(18)     Biex ikun żgurat li
l-interessi finanzjarji tal-Unjoni konnessi mal-assistenza makrofinanzjarja
tal-Unjoni jiġu mħarsa b’mod effiċjenti, l-Ukraina tieħu
miżuri xierqa fir-rigward tal-prevenzjoni ta’, u l-ġlieda kontra l-frodi,
il-korruzzjoni u kwalunkwe irregolarità oħra marbuta mal-assistenza. Barra
minn hekk, isir provvediment biex il-Kummissjoni twettaq kontrolli u biex
il-Qorti tal-Awdituri twettaq awditi.
(19)     Ir-rilaxx tal-assistenza
makrofinanzjarja tal-Unjoni huwa mingħajr preġudizzju
għas-setgħat tal-Parlament Ewropew u tal-Kunsill (bħala awtorità
baġitarja). 
(20)     L-ammonti meħtieġa
għall-provvediment għall-assistenza makrofinanzjarja jkunu
konsistenti mal-approprjazzjonijiet baġitarji previsti fil-qafas
finanzjarju pluriennali.
(21)     L-assistenza makrofinanzjarja
tal-Unjoni tiġi mmaniġġjata mill-Kummissjoni. Sabiex ikun
żgurat li l-Parlament Ewropew u l-Kunsill jkunu jistgħu jsegwu
l-implimentazzjoni ta' din id-Deċiżjoni, il-Kummissjoni tinfurmahom
regolarment bl-iżviluppi marbutin mal-għajnuna u tipprovdilhom
id-dokumenti rilevanti.
(22)     Sabiex jiġu żgurati
kundizzjonijiet uniformi għall-implimentazzjoni ta’ din
id-Deċiżjoni, il-Kummissjoni tingħata setgħat ta’
implimentazzjoni. Dawk is-setgħat jiġu eżerċitati skont
ir-Regolament (UE) Nru 182/2011 tal-Parlament Ewropew u tal-Kunsill[12].
(23)     L-assistenza makrofinanzjarja
tal-Unjoni tkun soġġetta għal kundizzjonijiet ta’ politika
ekonomika, li għandhom jiġu stabbiliti f’Memorandum ta’ Qbil. Sabiex
jiġu żgurati kundizzjonijiet uniformi għall-implimentazzjoni u
għal raġunijiet ta’ effiċjenza, il-Kummissjoni tingħata
s-setgħa tinnegozja dawn il-kundizzjonijiet mal-awtoritajiet Ukraini
taħt is-superviżjoni tal-kumitat tar-rappreżentanti tal-Istati
Membri skont ir-Regolament (UE) Nru 182/2011. Skont dak ir-Regolament
bħala regola ġenerali tapplika l-proċedura konsultattiva
fil-każijiet kollha ħlief kif previst f’dak ir-Regolament. Meta
jiġi kkunsidrat l-impatt potenzjalment importanti tal-assistenza ta’ aktar
minn EUR 90 miljun, huwa adatt li l-proċedura ta’ eżami tintuża
għal operazzjonijiet li jeċċedu dak il-limitu. Meta jitqies
l-ammont ta’ assistenza makrofinanzjarja tal-Unjoni lill-Ukraina, għandha
tapplika l-proċedura ta' eżami għall-adozzjoni tal-Memorandum
ta’ Qbil, jew għal kwalunkwe tnaqqis, suspensjoni jew tħassir
tal-assistenza,
ADOTTAW DIN ID-DEĊIŻJONI:
Artikolu 1
1.           L-Unjoni tqiegħed
għad-dispożizzjoni tal-Ukraina assistenza makrofinanzjarja
("l-assistenza makrofinanzjarja tal-Unjoni") bl-ammont massimu ta'
EUR 1,8 biljun, sabiex jiġu appoġġjati l-istabbilizzazzjoni
tal-ekonomika tal-Ukraina u aġenda ta' riformi sostanzjali. L-assistenza
tikkontribwixxi biex tkopri l-ħtiġijiet tal-bilanċ tal-pagamenti
tal-Ukraina kif identifikati fil-programm tal-FMI. 
2.           L-ammont sħiħ
tal-assistenza makrofinanzjarja tal-Unjoni jkun ipprovdut lill-Ukraina
fil-forma ta' self. Il-Kummissjoni tingħata s-setgħa, f'isem l-Unjoni,
biex tissellef il-fondi meħtieġa mis-swieq kapitali jew minn
istituzzjonijiet finanzjarji u ssellifhom lill-Ukraina. Is-self jkollu maturità
massima ta’ 15-il sena.
3.           Ir-rilaxx tal-assistenza
makrofinanzjarja tal-Unjoni jiġi ġestit mill-Kummissjoni b'mod
konsistenti mal-ftehimiet jew fehimiet milħuqa bejn l-FMI u l-Ukraina u
mal-prinċipji u l-objettivi prinċipali tar-riformi ekonomiċi
stabbiliti fil-Ftehim ta' Assoċjazzjoni UE-Ukraina u fl-Aġenda ta'
Assoċjazzjoni UE-Ukraina miftiehma skont il-Politika Ewropea
tal-Viċinat (PEV). Il-Kummissjoni tinforma regolarment lill-Parlament
Ewropew u lill-Kunsill dwar l-iżviluppi fir-rigward tal-assistenza
makrofinanzjarja tal-Unjoni, inkluż l-iżborżi tagħha, u
tipprovdi lil dawk l-istituzzjonijiet id-dokumenti rilevanti fi żmien
dovut.
4.           L-assistenza makrofinanzjarja
tal-Unjoni tkun disponibbli, għal perjodu ta' sentejn u nofs, li jibda
mill-ewwel jum wara d-dħul fis-seħħ tal-Memorandum ta' Qbil
imsemmi fl-Artikolu 3(1).
5.           Fejn il-ħtiġijiet
ta' finanzjament tal-Ukraina jonqsu b'mod fundamentali matul il-perjodu
tal-iżborz tal-assistenza makrofinanzjarja tal-Unjoni b'paragun
mal-projjezzjonijiet inizjali, il-Kummissjoni, filwaqt li taġixxi
f'konformità mal-proċedura ta' eżami msemmija fl-Artikolu 7(2),
tnaqqas l-ammont tal-assistenza jew tissospendiha jew tħassarha.
Artikolu 2
1.           Prekundizzjoni
għall-għoti tal-assistenza makrofinanzjarja tal-Unjoni tkun li
l-Ukraina tirrispetta mekkaniżmi demokratiċi effettivi - inkluż
sistema parlamentari b’diversi partiti - u l-istat tad-dritt u li tiggarantixxi
r-rispett tad-drittijiet tal-bniedem.
2.           Il-Kummissjoni u s-Servizz
Ewropew għall-Azzjoni Esterna jimmonitorjaw li din il-prekundizzjoni
tiġi ssodisfata matul iċ-ċiklu tal-ħajja sħiħ
tal-assistenza makrofinanzjarja tal-Unjoni. 
3.           Il-paragrafi 1 u 2 ta' dan
l-Artikolu jiġu applikati skont id-Deċiżjoni
tal-Kunsill 2010/427/UE[13].
Artikolu 3
1.           Il-Kummissjoni, f’konformità
mal-proċedura ta' eżami msemmija fl-Artikolu 7(2), tilħaq
ftehim mal-awtoritajiet tal-Ukraina dwar politika ekonomika u kundizzjonijiet
finanzjarji definiti b’mod ċar, ikkonċentrati fuq riformi strutturali
u finanzi pubbliċi sodi, li tkun soġġetta għalihom
l-assistenza makrofinanzjarja tal-Unjoni, li jitniżżlu f’Memorandum
ta’ Qbil ("il-Memorandum ta’ Qbil") li jinkludi perjodu
taż-żmien għas-sodisfar ta’ dawk il-kundizzjonijiet. Il-politika
ekonomika u l-kundizzjonijiet finanzjarji stabbiliti fil-Memorandum ta' Qbil
ikunu konsistenti mal-ftehimiet jew fehimiet imsemmija fl-Artikolu 1(3),
inklużi l-programmi tal-aġġustament makroekonomiku u ta' riforma
strutturali implimentati mill-Ukraina, bl-appoġġ tal-FMI. 
2.           Il-kundizzjonijiet imsemmija
fil-Paragrafu 1 jimmiraw, b'mod partikolari, li jtejbu l-effiċjenza,
it-trasparenza u r-responsabbiltà tas-sistemi tal-immaniġjar tal-finanzi
pubbliċi fl-Ukraina, inkluż għall-użu tal-assistenza
makrofinanzjarja tal-Unjoni. Il-progress rigward il-ftuħ reċiproku
tas-suq, l-iżvilupp ta' kummerċ ġust u bbażat fuq ir-regoli
u prijoritajiet oħra fil-kuntest tal-politika esterna tal-Unjoni jitqiesu
wkoll kif dovut fit-tfassil tal-miżuri ta' politika. Il-progress fil-ksib
ta' dawk l-objettivi jiġi mmonitorjat regolarment mill-Kummissjoni.
3.           It-termini finanzjarji
ddettaljati tal-assistenza makrofinanzjarja tal-Unjoni jiġu stipulati fi
Ftehim tas-Self li jiġi miftiehem bejn il-Kummissjoni u l-awtoritajiet
tal-Ukraina. 
4.           Il-Kummissjoni tivverifika
f’intervalli regolari li l-kundizzjonijiet tal-Artikolu 4(3) jibqgħu
jiġu ssodisfati, inkluż li l-politiki ekonomiċi tal-Ukraina
jkunu f’konformità mal-objettivi tal-assistenza makrofinanzjarja tal-Unjoni.
Hija u tagħmel dan, il-Kummissjoni tikkoordina mill-qrib mal-FMI u
mal-Bank Dinji u, fejn ikun meħtieġ, mal-Parlament Ewropew u
l-Kunsill.
Artikolu 4
1.           Soġġett
għall-kundizzjonijiet tal-paragrafu 3, l-assistenza makrofinanzjarja
tal-Unjoni tqiegħed għad-dispożizzjoni mill-Kummissjoni fi tliet
pagamenti akkont ta’ self. Id-daqs ta’ kull pagament akkont jiġi stabbilit
fil-Memorandum ta’ Qbil imsemmi fl-Artikolu 3. 
2.           L-ammonti tal-assistenza makrofinanzjarja
tal-Unjoni jiġu pprovduti, fejn meħtieġ, skont ir-Regolament
tal-Kunsill (KE, Euratom) Nru 480/2009[14].

3.           Il-Kummissjoni
tiddeċiedi dwar ir-rilaxx tal-pagamenti akkont soġġett
għas-sodisfar tal-kundizzjonijiet kollha li ġejjin:
(a)         
il-prekundizzjoni stipulata fl-Artikolu 2;
(b)         
rekord sodisfaċenti kontinwu
fl-implimentazzjoni ta’ programm ta’ politika li fih miżuri ta’
aġġustament u ta’ riforma strutturali b’sodi appoġġjati
minn arranġament ta’ kreditu mill-FMI mhux prekawzjonarju; kif ukoll
(c)         
l-implimentazzjoni, f'perjodu ta' żmien
speċifiku, tal-politika ekonomika u l-kundizzjonijiet finanzjarji
miftiehma fil-Memorandum ta' Qbil. 
L-iżborż tat-tieni pagament akkont ma
jsirx qabel tliet xhur wara li jsir l-ewwel pagament akkont. L-iżborż
tat-tielet pagament akkont ma jsirx qabel tliet xhur wara li jkun sar it-tieni
pagament.
4.           Meta l-kundizzjonijiet
tal-paragrafu 3 ma jiġux sodisfatti, il-Kummissjoni temporanjament
tissospendi jew tikkanċella l-iżborż tal-assistenza
makrofinanzjarja tal-Unjoni. F'tali każijiet, tinforma lill-Parlament
Ewropew u lill-Kunsill dwar ir-raġunijiet għal dik is-sospensjoni jew
it-tħassir. 
5.           L-assistenza makrofinanzjarja
tal-Unjoni tiġi żborzata lill-Bank Nazzjonali tal-Ukraina.
Suġġetti għad-dispożizzjonijiet li jridu jiġu
miftiehma fil-Memorandum ta’ Qbil, inkluża konferma
tal-ħtiġijiet finanzjarji baġitarji residwi, il-fondi tal-Unjoni
jistgħu jiġu ttrasferiti lill-Ministeru tal-Finanzi tal-Ukraina
bħala l-benefiċjarju aħħari.
Artikolu 5
1.           L-operazzjonijiet ta'
teħid u għoti ta’ self marbutin mal-assistenza makrofinanzjarja
tal-Unjoni jsiru fil-munita euro bl-użu tal-istess data tal-valur u ma
jinvolvux lill-Unjoni fit-trasformazzjoni tal-maturitajiet, jew jesponuha
għal kwalunkwe riskju marbut mar-rata tal-kambju jew mar-rata
tal-imgħax, jew għal kwalunkwe riskju kummerċjali ieħor.
2.           Fejn iċ-ċirkostanzi
jippermettu, u jekk l-Ukraina titlob dan, il-Kummissjoni tista’ tieħu
l-passi meħtieġa biex tiżgura li tiddaħħal
klawżola dwar repagament bikri fit-termini u l-kundizzjonijiet tas-self u
li din tkun appoġġjata minn klawżola korrispondenti fit-termini
u l-kundizzjonijiet tal-operazzjonijiet tat-teħid ta’ self. 
3.           Fejn iċ-ċirkostanzi
jippermettu titjib fir-rata tal-imgħax tas-self, u jekk l-Ukraina titlob
dan, il-Kummissjoni tista’ tiddeċiedi li tirriffinanzja t-teħid ta'
self inizjali kollu jew parti minnu jew tista' tirristruttura l-kundizzjonijiet
finanzjarji korrispondenti. L-operazzjonijiet ta’ rifinanzjament jew ta’
ristrutturar jitwettqu skont il-paragrafi 1 u 4 u ma jkollhomx l-effett li
jestendu l-maturità tas-self ikkonċernat jew li jżidu l-ammont ta’
kapital pendenti fid-data ta' rifinanzjament jew ristrutturar.
4.           L-ispejjeż kollha
mġarrba mill-Unjoni li jkunu relatati mal-operazzjonijiet tal-għoti
jew tat-teħid ta' self skont din id-Deċiżjoni
jiġġarrbu mill-Ukraina. 
5.           Il-Kummissjoni għandha
tinforma lill-Parlament Ewropew u l-Kunsill dwar l-iżviluppi
fl-operazzjonijiet imsemmija fil-paragrafi 2 u 3.
Artikolu 6
1.           L-assistenza makrofinanzjarja
tal-Unjoni għandha tiġi implimentata skont ir-Regolament (UE,
Euratom) Nru 966/2012 tal-Parlament Ewropew u tal-Kunsill[15] u r-Regolament ta'
Delega tal-Kummissjoni (UE) Nru 1268/2012[16].
2.           L-implimentazzjoni
tal-assistenza makrofinanzjarja tal-Unjoni tkun taħt maniġment dirett.

3.           Il-Memorandum ta' Qbil u
l-Ftehim tas-Self li jridu jiġu miftiehma mal-awtoritajiet tal-Ukraina
jkun fihom dispożizzjonijiet: 
(a)         
li jiżguraw li l-Ukraina tivverifika
regolarment li l-finanzjament ipprovdut mill-baġit tal-Unjoni jkun
intuża kif suppost, li din tieħu miżuri xierqa biex tipprevjeni
l-irregolaritajiet u l-frodi u, jekk ikun meħtieġ, tieħu azzjoni
legali biex tirkupra kwalunkwe fondi pprovduti skont din id-Deċiżjoni
li jkunu ġew miżapproprjati;
(b)         
li jiżguraw il-protezzjoni tal-interessi
finanzjarji tal-Unjoni, b’mod partikolari billi jipprevedu miżuri
speċifiċi fir-rigward tal-prevenzjoni ta’, u l-ġlieda kontra
l-frodi, il-korruzzjoni u kwalunkwe irregolarità oħra li taffettwa
l-assistenza makrofinanzjarja tal-Unjoni, f’konformità mar-Regolament
tal-Kunsill (KE, Euratom) Nru 2988/95[17],
ir-Regolament tal-Kunsill (Euratom, KE) Nru 2185/96[18] u r-Regolament (UE,
Euratom) Nru 883/2013 tal-Parlament Ewropew u tal-Kunsill[19]; 
(c)         
li jawtorizzaw espressament lill-Kummissjoni,
inkluż l-Uffiċċju Ewropew Kontra l-Frodi, jew
lir-rappreżentanti tiegħu biex iwettqu verifiki, inklużi
spezzjonijiet fuq il-post; 
(d)        
li jawtorizzaw espressament lill-Kummissjoni u
lill-Qorti tal-Awdituri jagħmlu awditjar matul u wara l-perjodu ta'
disponibbiltà tal-assistenza makrofinanzjarja tal-Unjoni, inkluż awditjar
ta' dokumenti u awditjar fuq il-post, bħal pereżempju
valutazzjonijiet operazzjonali;
(e)         
li jiżguraw li l-Unjoni tkun intitolata
għal ripagament bikri tas-self meta jkun stabbilit li, fir-rigward
tal-maniġment tal-assistenza makrofinanzjarja tal-Unjoni, l-Ukraina
wettqet kwalunkwe att ta' frodi jew ta' korruzzjoni jew kwalunkwe attività
illegali li hija ta' detriment għall-interessi finanzjarji tal-Unjoni.
4.           Matul l-implimentazzjoni
tal-assistenza makrofinanzjarja tal-Unjoni, il-Kummissjoni timmonitorja,
permezz ta' valutazzjonijiet operazzjonali, il-validità tal-arranġamenti
finanzjarji tal-Ukraina, il-proċeduri amministrattivi u l-mekkaniżmi
ta' kontroll interni u esterni li huma rilevanti għall-assistenza.
Artikolu 7
1.           Il-Kummissjoni tiġi
megħjuna minn kumitat. Dak il-kumitat ikun kumitat skont it-tifsira
tar-Regolament (UE) Nru 182/2011.
2.           Fejn issir referenza
għal dan il-paragrafu, japplika l-Artikolu5 tar-Regolament
(UE) Nru 182/2011.
Artikolu 8
1.           Sat-30 ta’ Ġunju ta’
kull sena, il-Kummissjoni tibgħat lill-Parlament Ewropew u lill-Kunsill
rapport dwar l-implimentazzjoni ta’ din id-Deċiżjoni fis-sena ta’
qabel, inkluża evalwazzjoni ta’ dik l-implimentazzjoni. Ir-rapport:
(a)         
jeżamina l-progress li jkun sar
fl-implimentazzjoni tal-assistenza makrofinanzjarja tal-Unjoni;
(b)         
jivvaluta s-sitwazzjoni ekonomika u l-prospetti
tal-Ukraina, kif ukoll il-progress li jkun sar fl-implimentazzjoni
tal-miżuri ta' politika msemmija fl-Artikolu 3(1);
(c)         
jindika r-rabta bejn il-kundizzjonijiet tal-politika
ekonomika stipulati fil-Memorandum ta’ Qbil, il-prestazzjoni ekonomika u
fiskali attwali tal-Ukraina u d-deċiżjonijiet tal-Kummissjoni li
tirrilaxxa l-pagamenti akkont tal-assistenza makrofinanzjarja tal-Unjoni.
2.           Sa mhux aktar tard minn
sentejn wara li jiskadi l-perjodu ta’ disponibbiltà msemmi
fl-Artikolu 1(4), il-Kummissjoni tibgħat lill-Parlament Ewropew u
lill-Kunsill rapport ta’ evalwazzjoni ex post, li jivvaluta
r-riżultati u l-effiċjenza tal-assistenza makrofinanzjarja tal-Unjoni
wara li tkun spiċċat u sa liema punt din ikkontribwixxiet
għall-għanijiet tal-assistenza.
Artikolu 9
Din id-Deċiżjoni tidħol
fis-seħħ fit-tielet jum wara l-pubblikazzjoni tagħha f'Il-Ġurnal
Uffiċjali tal-Unjoni Ewropea.
Magħmul fi Brussell,
Għall-Parlament Ewropew                                                     Għall-Kunsill
Il-President                                                                              Il-President
DIKJARAZZJONI FINANZJARJA
LEĠIŻLATTIVA
1.           QAFAS TAL-PROPOSTA/INIZJATTIVA 
1.1.        Titolu
tal-proposta/inizjattiva 
Assistenza
makrofinanzjarja lir-Repubblika tal-Ukraina
1.2.        Qasam/oqsma
tal-politika konċernat(i) fl-istruttura ABM/ABB[20] 
Qasam politiku:         Titolu 01
– L-affarijiet ekonomiċi u finanzjarji
Attività:        03
– L-affarijiet ekonomiċi u finanzjarji internazzjonali
1.3.        Natura
tal-proposta/inizjattiva 
X
Il-proposta/inizjattiva tirrigwarda azzjoni ġdida 
1.4.        Objettivi
1.4.1.     L-obbjettiv(i)
strateġiku/strateġiċi multiannwali tal-Kummissjoni fil-mira
tal-proposta/inizjattiva 
“Il-promozzjoni
tal-prosperità lil hinn mill-UE”
Il-qasam ewlieni
tal-attività marbuta mad-DĠ ECFIN huwa dan li ġej: 
1.
It-tisħiħ tal-implimentazzjoni tal-Politika Ewropea tal-Viċinat
permezz tal-approfondiment tal-analiżi ekonomika u t-tisħiħ
tad-djalogu politiku kif ukoll bil-pariri dwar l-aspetti ekonomiċi
tal-Pjanijiet ta’ Azzjoni.
2. L-iżvilupp,
il-monitoraġġ u l-implimentazzjoni ta’ assistenza makrofinanzjarja
għal pajjiżi terzi sieħba, b’kooperazzjoni mal-istituzzjonijiet
finanzjarji internazzjonali relevanti. 
1.4.2.     L-objettivi
speċifiċi u l-attivitajiet tal-ABM/ABB konċernati 
Objettiv
speċifiku Nru 1 “Li tingħata assistenza
makrofinanzjarja lil pajjiżi terzi sabiex isolvu l-kriżijiet
tagħhom marbutin mal-bilanċ tal-pagamenti u sabiex jerġgħu
jistabbilixxu s-sostenibbiltà tad-dejn estern”
Attività/attivitajiet
ABM/ABB konċernata/i: Ir-Relazzjonijiet
Ekonomiċi u Finanzjarji Internazzjonali, il-governanza globali.
1.4.3.     Riżultat(i)
mistenni(ja) u l-impatt
L-assistenza
proposta tikkonsisti f’self mill-UE ta’ sa EUR 1,8 biljun
lill-Ukraina, bil-għan li jikkontribwixxi għal sitwazzjoni aktar
sostenibbli fil-bilanċ tal-pagamenti. L-assistenza se tgħin
lill-pajjiż jegħleb it-tbatijiet ekonomiċi u soċjali
mġarrba minħabba inkwiet domestiku u reġjonali. Hija se
tippromwovi wkoll riformi strutturali mmirati biex iżidu t-tkabbir
ekonomiku sostenibbli u biex itejbu l-maniġment tal-finanzi pubbliċi.

1.4.4.     Indikaturi
tar-riżultati u tal-impatt 
L-awtoritajiet se
jkunu mitluba jirrappurtaw lis-servizzi tal-Kummissjoni fuq bażi regolari
dwar sett ta’ indikaturi kif ukoll jipprovdu rapport komprensiv dwar
il-konformità mal-kundizzjonijiet maqbula ta' politika, qabel
l-iżborż tal-assistenza. 
Is-servizzi
tal-Kummissjoni se jkomplu jimmonitorjaw il-maniġment tal-finanzi
pubbliċi, wara l-valutazzjoni operazzjonali taċ-ċirkwiti
finanzjarji u l-proċeduri amministrattivi fl-Ukraina li twettqet fl-2014,
bi preparazzjoni ta’operazzjonijiet AFM li sar qabel. Id-Delegazzjoni
tal-Unjoni Ewropea fl-Ukraina se tipprovdi wkoll rapportar regolari dwar
kwistjonijiet li huma rilevanti għall-monitoraġġ tal-assistenza.
Is-servizzi tal-Kummissjoni sejrin jibqgħu f’kuntatt mill-qrib mal-FMI u
l-Bank Dinji sabiex jibbenefikaw mill-għarfien tagħhom
mill-attivitajiet attwali tagħhom fl-Ukraina. 
Fid-deċiżjoni
leġiżlattiva proposta huwa previst rapport annwali lill-Kunsill u
lill-Parlament Ewropew li jkun fih valutazzjoni tal-implimentazzjoni ta' din
l-operazzjoni. Evalwazzjoni indipendenti ex post dwar l-għajnuna se
titwettaq fi żmien sentejn wara l-iskadenza tal-perjodu ta’
implimentazzjoni.
1.5.        Raġunijiet
għall-proposta/inizjattiva 
1.5.1.     Rekwiżit(i)
li għandu/hom jiġi/u ssodisfat(i) fi żmien qasir jew twil 
L-iżborż
tal-assistenza jiddependi fuq rekord imgħoddi sodisfaċenti
fl-implimentazzjoni tal-arranġament finanzjarju futur bejn l-Ukraina u
l-FMI. Barra minn hekk, il-Kummissjoni se taqbel mal-awtoritajiet tal-Ukraina
fuq kundizzjonijiet speċifiċi ta’ politika, elenkati fil-Memorandum
ta’ Qbil.
1.5.2.     Valur
miżjud tal-involviment tal-UE
Billi tgħin
lill-pajjiż jegħleb ix-xokk ekonomiku kkawżat mill-ferment
domestiku u reġjonali, l-AMF li ġiet proposta se tikkontribwixxi biex
tippromwovi l-istabblità makroekonomika u r-riformi ekonomiċi
fil-pajjiż. Billi tikkumplimenta r-riżorsi li tqiegħdu
għad-dispożizzjoni mill-istituzzjonijiet finanzjarji internazzjonali,
mill-UE u minn donaturi oħrajn, hija se tikkontribwixxi
għall-effettività ġenerali tal-pakkett ta’ appoġġ
finanzjarju maqbul mill-komunità internazzjonali ta’ donaturi wara
l-kriżi. 
Il-programm propost
se jikkontribwixxi wkoll sabiex isaħħaħ l-impenn tal-gvern lejn
ir-riforma. Dan ir-riżultat se jinkiseb, fost l-oħrajn, permezz ta’
kundizzjonalità xierqa għall-iżborż tal-għajnuna. F’kuntest
akbar, il-programm se juri lill-pajjiżi l-oħra fir-reġjun li
l-UE hija lesta tappoġġja pajjiżi li jkunu qed jaqbdu triq
ċara lejn riformi politiċi, f’mumenti ta’ diffikultajiet
ekonomiċi.
1.5.3.     Tagħlimiet
minn esperjenzi simili fil-passat
Sa mill-2004 'l
hawn saru b'kollox ħmistax-il evalwazzjoni ex post fuq
operazzjonijiet ta’ assistenza makrofinanzjarja. Dawn l-evalwazzjonijiet s'issa
kkonkludew li l-azzjonijiet tal-AMF tabilħaqq jikkontribwixxu, minkejja li
xi kultant modestament u indirettament, għat-titjib tas-sostenibbiltà
esterna, l-istabbilità makroekonomika u l-kisba ta’ riformi strutturali
fil-pajjiż benefiċjarju. Fil-biċċa l-kbira
tal-każijiet, l-operazzjonijiet tal-AMF kellhom effett pożittiv fuq
il-bilanċ tal-pagamenti tal-pajjiż benefiċjarju u kkontribwew
biex jonqsu l-pressjonijiet baġitarji. Dawn wasslu wkoll biex ikun hemm
tkabbir ekonomiku xi ftit ogħla.
1.5.4.     Koerenza u
sinerġija possibbli ma' strumenti rilevanti oħrajn
L-UE hija fost
id-donaturi ewlenin tal-Ukraina L-Unjoni bi ħsieb tqiegħed
EUR 1,565 biljun disponibbli f’għotjiet
għall-perjodu 2014-2020 skont il-kooperazzjoni regolari tagħha,
biex tappoġġja r-riforma politika u ekonomika tal-Ukraina.
Il-valur
miżjud ewlieni tal-AMF, meta mqabbla ma’ strumenti oħrajn tal-UE jkun
l-implimentazzjoni rapida tagħha biex ittaffi l-limitazzjonijiet
finanzjarji esterni immedjati tal-Ukraina u wkoll li tgħin sabiex
jinħoloq qafas makroekonomiku stabbli, inkluż billi tippromwovi bilanċ
tal-pagamenti u sitwazzjoni baġitarja sostenibbli, kif ukoll qafas xieraq
għar-riformi strutturali. L-AMF la tipprovdi appoġġ finanzjarju
regolari u lanqas ma hija maħsuba biex tappoġġja l-iżvilupp
ekonomiku u soċjali tal-pajjiżi li jirċevuha. L-AMF għandha
titwaqqaf hekk kif is-sitwazzjoni finanzjarja esterna tal-pajjiż tkun
reġgħet qabdet triq sostenibbli. 
L-AMF tkun ukoll
kumplimentari għall-interventi previsti mill-istituzzjonijiet finanzjarji
internazzjonali, b’mod partikolari għall-programm ta' aġġustament
u riforma appoġġjat mill-FMI u mis-Self għall-Politika
tal-Iżvilupp tal-Bank Dinji.
1.6.        Durata u impatt
finanzjarju 
X
Proposta/inizjattiva ta’ tul ta’ żmien limitat 
X  Proposta/inizjattiva fis-seħħ għal sentejn u nofs
(2,5) minn meta jidħol fis-seħħ il-Memorandum ta’ Qbil, kif
imsemmi fl-Artikolu (1.4) tad-Deċiżjoni. 
X  Impatt finanzjarju mill-2015 sal-2018. 
1.7.        Mod(i)
maniġerjali previst(i)[21]

X Maniġment
dirett ċentralizzat mill-Kummissjoni 
2.           MIŻURI TA’ MANIĠMENT 
2.1.        Regoli dwar
il-monitoraġġ u r-rapportar 
Din l-għajnuna
hija ta’ natura makroekonomika u hija mfassla b’mod li tkun konsistenti
mal-programm ekonomiku appoġġat mill-FMI. Il-monitoraġġ
tal-azzjoni mis-servizzi tal-Kummissjoni se jseħħ fuq il-bażi
tal-progress fl-implimentazzjoni tal-arranġament tal-FMI u tal-miżuri
ta’ riforma speċifiċi li għandhom jiġu miftiehma
mal-awtoritajiet tal-Ukraina f’Memorandum ta’ Qbil (ara wkoll
il-punt 1.4.4).
2.2.        Sistema ta’
maniġment u kontroll 
2.2.1.     Riskju/i
identifikat(i) 
Hemm riskji
fiduċjarji, politiċi kif ukoll ta’ politika marbutin mal-operazzjoni
tal-AMF proposta. 
Hemm ir-riskju li
l-assistenza makrofinanzjarja, li ma tkunx iddedikata għal spejjeż
speċifiċi tista’ tintuża b’mod frawdulenti. F’termini
ġenerali, dan ir-riskju huwa relatat ma’ fatturi bħalma huma
l-kwalità tas-sistemi ta’ maniġment fil-bank ċentrali u fil-Ministeru
tal-Finanzi, kif ukoll ma' kemm huma adattati l-kapaċitajiet ta’ awditjar
interni u esterni. 
Riskju ewlieni
ieħor għall-operat jirriżulta minn inċertezza ekonomika u
politika, notevolment minħabba l-vjolazzjoni mhux provokata tas-sovranità
u l-integrità territorjali tal-Ukraina mir-Russja. Fuq il-front domestiku,
ir-riskju ewlieni huwa l-instabbiltà relatata ma’ diffikultajiet
fil-proċess ta’ riforma politika u ekonomika. L-implimentazzjoni
sħiħa ta’ miżuri ta' tisħiħ u riforma
appoġġjati mill-komunità internazzjonali, inkluża l-operazzjoni
tal-AMF proposta, tista’ tiġi kompromessa minħabba l-iskuntentizza soċjali
li potenzjalment twassal għal taqlib.
Fl-aħħar
nett, hemm riskji li joħorġu minn dgħufija possibbli tal-ambjent
ekonomiku globali u Ewropew.
2.2.2.     Metodu/i ta'
kontroll previst(i) 
L-assistenza
makrofinanzjarja se tkun suġġetta għal proċeduri ta’
verifika, kontroll u awditjar taħt ir-responsabbiltà tal-Kummissjoni,
inkluż l-Uffiċċju Ewropew ta’ Kontra l-Frodi (OLAF), u
mill-Qorti Ewropea tal-Awdituri.
2.2.3.     Kostijiet u
benefiċċji tal-kontrolli u r-rata probabbli ta' nuqqas ta' konformità
Il-kostijiet
bażiċi għall-Kummissjoni relatati mal-metodi ta’ verifika u
kontroll, kif ukoll l-ispiża tal-Valutazzjoni Operazzjonali
taċ-Ċirkwiti Finanzjarji u Amministrattivi mwettqa qabel
l-operazzjoni huma deskritti fit-Tabella 3.2.1. Barra minn hekk, hemm
spejjeż għall-Qorti Ewropea tal-Awdituri u l-possibbiltà ta' intervent
mill-OLAF. Il-Valutazzjoni Operazzjonali ma tgħinx biss sabiex jiġu
vvalutati r-riskji tal-użu ħażin tal-fondi, iżda bħala
benefiċċju kollaterali din tipprovdi informazzjoni utli dwar
ir-riformi meħtieġa fil-qasam tal-maniġment tal-finanzi pubbliċi.
Dwar ir-rata probabbili ta' nuqqas ta' konformità, ir-riskju ta’ nuqqas ta’
konformità (fil-forma ta’ nuqqas ta’ ripagament tas-self jew l-użu
ħażin tal-fondi) hija meqjusa bħala baxxa, abbażi
tal-esperjenza bl-istrument tal-AMF sa minn meta nħoloq.
2.3.        Miżuri
għall-prevenzjoni ta’ frodi u irregolaritajiet 
Sabiex jiġi
mitigati r-riskji ta’ użu qarrieqi ttieħdu u se jittieħdu
diversi miżuri: 
L-ewwel nett,
is-servizzi tal-Kummissjoni, bl-appoġġ ta’ esperti esterni
maħtura kif xieraq, f'April 2014 se jwettqu Valutazzjoni Operazzjonali
taċ-ċirkwiti finanzjarji u tal-proċeduri amministrattivi li hemm
fil-Ministeru tal-Finanzi u fil-Bank Nazzjonali tal-Ukraina, biex jiġu
ssodisfati r-rekwiżiti tar-Regolament Finanzjarju applikabbli
għall-Baġit Ġenerali tal-Komunitajiet Ewropej. Din
l-analiżi tkopri oqsma bħalma huma t-tħejjija u
l-eżekuzzjoni tal-baġit, kontroll finanzjarju pubbliku intern,
awditjar intern u estern, l-akkwist pubbliku, il-ġestjoni tal-flus u
d-dejn pubbliċi, kif ukoll l-indipendenza tal-bank ċentrali. Din
ddeterminat li fl-Ukraina l-qafas għal ġestjoni finanzjarja tajba
tal-assistenza makrofinanzjarja huwa effettiv biżżejjed biex l-UE
tipprovdi din l-għajnuna. Barra minn hekk, l-assistenza se titħallas
f'kont dedikat fil-Bank Nazzjonali tal-Ukraina.
It-tieni nett,
il-bażi ġuridika proposta għall-assistenza makrofinanzjarja
lill-Ukraina tinkludi dispożizzjoni dwar miżuri
għall-prevenzjoni tal-frodi. Dawn il-miżuri se jiġu elaborati
aktar f’Memorandum ta’ Qbil u fil-Ftehim ta' Self, li jipprevedu sett ta’
dispożizzjonijiet dwar l-ispezzjoni, il-prevenzjoni tal-frodi, l-awditjar,
u l-irkupru ta’ fondi f’każ ta’ frodi jew korruzzjoni. Hu maħsub li
mal-għajnuna jintrabtu għadd ta’ kundizzjonijiet speċifiċi
tal-politika, inkluż fil-qasam tal-maniġment tal-finanzi
pubbliċi, bil-għan li jissaħħu l-effiċjenza,
it-trasparenza u r-responsabbiltà. 
Fl-aħħar
nett, l-assistenza se tkun suġġetta għal proċeduri ta’
verifika, kontroll u awditjar taħt ir-responsabbiltà tal-Kummissjoni,
inklużi l-OLAF, u l-Qorti Ewropea tal-Awdituri.
3.           IMPATT FINANZJARJU STMAT
TAL-PROPOSTA/INIZJATTIVA 
3.1.        Intestatura/i
tal-qafas finanzjarju pluriennali u l-intestatura/i tal-baġit tan-nefqa
affettwati 
Linji tal-baġit ta’ nefqa eżistenti 
01 03 02 Assistenza
makrofinanzjarja
01 03 06
Provvediment għall-Fond ta’ Garanzija
Skont l-intestaturi tal-qafas finanzjarju pluriennali u l-linji
baġitarji.
 Intestatura tal-qafas finanzjarju pluriennali || Linja baġitarja || Tip ta'nefqa || Kontribuzzjoni 
 Numru [Deskrizzjoni…...….] || Diff./mhux diff. ([22])   || mill-pajjiżi tal-EFTA[23]   || mill-pajjiżi kandidati[24]   || minn pajjiżi terzi || skont it-tifsira tal-Artikolu 18(1)(aa), tar-Regolament Finanzjarju 
 4 || 01 03 02 Assistenza makrofinanzjarja || Diff. || LE || LE || LE || LE 
 4 || 01 03 06 Provvediment ta' Fond ta’ Garanzija || Mhux diff. || LE || LE || LE || LE 
01 03 06 – Garanzija tal-Unjoni
Ewropea għal self tal-UE miġbur għal assistenza makrofinanzjarja
lill-pajjiżi terzi. Il-Fond ta’ Garanzija għal azzjonijiet esterni
għandu pprovdut skont ir-Regolament tal-Kunsill (KE, Euratom)
Nru 480/2009[25].
F’konformità ma’ dan ir-Regolament, il-fond għandu jikkorrispondi
għal 9 % (“l-ammont immirat”) tat-total tal-obbligazzjonijiet
kapitali pendenti tal-UE li jinħoloq minn kull operazzjoni, miżjud
bl-interess dovut mhux imħallas. L-ammont ta' provvediment jiġi
kkalkolat fil-bidu tas-sena "n" bħala d-differenza bejn l-ammont
fil-mira u l-assi netti tal-Fond fi tmiem is-sena “n-1”. Dan l-ammont ta'
provvediment jiddaħħal fis-sena “n” fl-abozz baġitarju tas-sena
“n+1” u jitħallas effettivament fi tranżazzjoni waħda fil-bidu
tas-sena “n+1” “mill-Provvediment tal-Fond ta’ Garanzija” (linja baġitarja
01 03 06). Bħala riżultat, 9% tal-ammont żborżat
(massimu ta’ EUR 162 miljun) se jitqies fl-ammont immirat fit-tmiem
tas-sena “n-1” għall-kalkolu tal-provvediment forniment tal-Fond.
L-entrata baġitarja (“p.m.”) fil-linja
baġitarja li tirrifletti l-garanzija baġitarja għas-self se
tiġi attivata biss f’każ ta’ eżerċitar effettiv
tal-garanzija baġitarja. Mhuwiex mistenni li l-garanzija baġitarja se
tiġi eżerċitata.
Linji tal-baġit ġodda rikjesti: mhux
applikabbli.
3.2.        Impatt stmat
fuq in-nefqa 
3.2.1.     Sommarju
tal-impatt stmat fuq in-nefqa 
F’miljuni ta’ EUR (sa 3 ċifri wara l-punt
deċimali)
 || Intestatura tal-qafas finanzjarju pluriennali || 4 ||   ||   || [Intestatura: L-UE bħala sieħeb globali] 
 || DĠ: <ECFIN> ||   ||   || Sena 2015 || Sena 2016 || Sena 2017 || Sena 2018 || TOTAL || 
 ||  Approprjazzjonijiet operazzjonali ||   ||   ||   ||   ||   || 
 || Linja baġitarja 01 03 06 Provvediment tal-Fond ta’ Garanzija || Impenji || (1a) ||   ||   || 108 || 54 || 162 || 
 || Pagamenti || (2 a) ||   ||   || 108 || 54 || 162 || 
 || Approprjazzjonijiet ta’ natura amministrattiva ffinanzjati mill-pakkett ta’ programmi speċifiċi (valutazzjoni operazzjonali u evalwazzjoni ex post) ||   ||   ||   ||   ||   || 
 || Linja baġitarja: 01 03 02 || Impenji || (3) ||   || 0,2 ||   ||   || 0,20 || 
 ||   || Pagamenti || (3a) ||   ||   || 0,2 ||   || 0,20 || 
 || TOTAL tal-approprjazzjonijiet għad-DĠ ECFIN || Impenji || =1+1a +3 ||   || 0,2 || 108 || 54 || 162,2 || 
 || Pagamenti || =2+2a +3 ||   ||   || 108,2 ||   54 || 162,2 || 
 || TOTAL ta’ approprjazzjonijiet operazzjonali || Impenji || (4) ||   || 0,2 || 108 ||   54 || 162,2 || 
 ||   || Pagamenti || (5) ||   ||   || 108,2 ||   54 || 162,2 || 
  TOTAL ta' approprjazzjonijiet operazzjonali, inkluża l-evalwazzjoni ex post || Impenji || (4) ||   || 0,2 || 108 || 54 || 162,2 || 
 Pagamenti || (5) ||   ||   || 108,2 || 54 || 162,2 || 
 TOTAL tal-approprjazzjonijiet ta' natura amministrattiva finanzjati mill-pakkett għal programmi speċifiċi || (6) ||   ||   ||   ||   ||   || 
 TOTAL tal-approprjazzjonijiet taħt l-INTESTATURA 4 tal-qafas finanzjarju pluriennali || Impenji || =4+ 6 ||   || 0,2 || 108 ||   54 || 162,2 || 
 Pagamenti || =5+ 6 ||   ||   || 108,2 ||   54 || 162,2 || 
Jekk hija affettwata aktar minn intestatura waħda
mill-proposta/inizjattiva:
EUR Miljuni (sa tliet punti deċimali)
 Intestatura tal-qafas finanzjarju pluriennali: || 5 || "Nefqa amministrattiva" 
   ||   ||   ||   ||   ||   || 
   || Sena 2014 || Sena 2015 || Sena 2016 || Sena 2017 || TOTAL 
  Riżorsi umani ||   || 0,660 || 0,396 || 0,132 || 1,188 
  Nefqa amministrattiva oħra ||   || 0,022 || 0,016 || 0,016 || 0,054 
 TOTAL tad-DĠ ECFIN || Approprjazzjonijiet ||   || 0,682 || 0,412 || 0,148 || 1,242 
 TOTAL tal-approprjazzjonijiet fl-INTESTATURA 5 tal-qafas finanzjarju pluriennali || (Total tal-impenji = Total tal-pagamenti) ||   || 0,682 || 0,412 || 0,148 || 1,242 
EUR Miljuni (sa tliet punti deċimali)
   ||   || Sena 2014 || Sena 2015 || Sena 2016 || Sena 2017 || TOTAL 
 TOTAL tal-approprjazzjonijiet fl-INTESTATURI minn 1 sa 5 tal-qafas finanzjarju pluriennali || Impenji ||   || 0,682 || 0,412 || 0,148 || 1,242 
 Pagamenti ||   || 0,682 || 0,412 || 0,148 || 1,242 
3.2.2.     Estimu
tal-impatt fuq l-approprjazzjonijiet operazzjonali: 
¨ Il-proposta/inizjattiva
ma teħtieġ l-ebda użu ta’ approprjazzjonijiet operazzjonali 
X Il-proposta/l-inizjattiva teħtieġ l-użu ta’
approprjazzjonijiet operazzjonali, kif spjegat hawn taħt:
Approprjazzjonijiet għall-impenni f’miljuni ta’
Euro (sat-tielet punt deċimali)
 Indika l-objettivi u l-outputs   ò ||   ||   ||   ||   ||   ||   ||   ||   ||   ||   ||   
 OBJETTIV SPEĊIFIKU NRU 1[26] ||   ||   ||   ||   ||   ||   ||   ||   ||   ||   ||   
   ||   || Sena 2015 || Sena 2016 || Sena 2017 || Sena 2018 || Sena 2019 ||   ||   
   || Tip || Numru || Kost || Numru || Kost || Numru || Kost || Numru || Kost || Numru || Kost || Numru totali || Kost Totali 
 - Output 1 || Evalwazzjoni ex post ||   ||   ||   ||   || 1 || 0,2 ||   ||   ||   ||   || 1 || 0,2 
 - Output 2 || Provvediment tal-Fond ta’ Garanzija ||   ||   ||   ||   || 1 || 108 || 1 || 54 ||   ||   || 2 || 162 
 Subtotal għall-objettiv speċifiku Nru 1 ||   ||   ||   ||   || 2 || 108,2 || 1 || 54 ||   ||   || 3 || 162,2 
 KOST TOTALI ||   ||   ||   ||   || 2 || 108,2 || 1 || 54 ||   ||   || 3 || 162,2 
3.2.3.     Impatt stmat fuq
l-approprjazzjonijiet ta' natura amministrattiva
3.2.3.1.  Sommarju 
¨ Il-proposta/l-inizjattiva
ma teħtieġx l-użu ta’ approprjazzjonijiet ta' natura
amministrattiva 
X Il-proposta/l-inizjattiva teħtieġ l-użu ta’
approprjazzjonijiet ta’ natura amministrattiva, kif spjegat hawn taħt:
EUR Miljuni (sa
tliet punti deċimali)
   || [27]   || Sena 2014 || Sena 2015 || Sena 2016 || Sena 2017 || Daħħal kemm hemm bżonn snin sabiex turi l-perjodu tal-impatt (ara l-punt 1.6) || TOTAL 
 INTESTATURA 5 tal-qafas finanzjarju pluriennali ||   ||   ||   ||   ||   ||   ||   ||   ||   
 Riżorsi umani ||   ||   || 0,660 || 0,396 || 0,132 ||   ||   ||   || 1,188 
 Infiq amministrattiv ieħor (speċifika) ||   ||   || 0,022 || 0,016 || 0,016 ||   ||   ||   || 0,054 
 Subtotal INTESTATURA 5 tal-qafas finanzjarju pluriennali ||   ||   || 0,682 || 0,412 || 0,148 ||   ||   ||   || 1,242 
 Barra l-INTESTATURA 5[28] tal-qafas finanzjarju pluriennali   ||   ||   ||   ||   ||   ||   ||   ||   ||   
 Riżorsi umani ||   ||   ||   ||   ||   ||   ||   ||   ||   
 Nefqa oħra ta' natura amministrattiva ||   ||   ||   ||   ||   ||   ||   ||   ||   
 Subtotal barra l-INTESTATURA 5 tal-qafas finanzjarju pluriennali ||   ||   ||   ||   ||   ||   ||   ||   ||   
 TOTAL ||   ||   || 0,682 || 0,412 || 0,148 ||   ||   ||   || 1,242 
L-approprjazzjonijiet
amministrattivi meħtieġa se jilħquhom l-approprjazzjonijiet
tad-DĠ li diġà ġew assenjati għall-ġestjoni
tal-azzjoni u/jew ġew riallokati fid-DĠ, flimkien ma', jekk ikun
meħtieġ, kwalunkwe allokazzjoni oħra li tista' tingħata
lid-DĠ ta' ġestjoni skont il-proċedura annwali ta' allokazzjoni
u fid-dawl tar-restrizzjonijiet baġitarji.
3.2.3.2.   Rekwiżiti stmati ta' riżorsi
umani 
¨ 
Il-proposta / l-inizjattiva ma teħtieġx l-użu ta’
riżorsi umani. 
X Il-proposta/l-inizjattiva teħtieġ l-użu ta’
riżorsi umani, kif spjegat hawn taħt:
Stima li trid tingħata f’unitajiet
ekwivalenti għal full time
   ||   || Sena 2014 || Sena 2015 || Sena 2016 || Sena 2017 || Daħħal kemm hemm bżonn snin sabiex turi l-perjodu tal-impatt (ara l-punt 1.6) 
 Karigi fil-pjan ta' stabbiliment (uffiċjali u aġenti temporanji) || 
 01 01 01 01 (il-Kwartieri Ġenerali u l-Uffiċċji ta’ Rappreżentanza tal-Kummissjoni) ||   ||   || 5 || 3 || 1 ||   ||   ||   
 XX 01 01 02 (Delegazzjonijiet) ||   ||   ||   ||   ||   ||   ||   ||   
 XX 01 05 01 (Riċerka indiretta) ||   ||   ||   ||   ||   ||   ||   ||   
 10 01 05 01 (Riċerka diretta) ||   ||   ||   ||   ||   ||   ||   ||   
 Persunal estern (Ekwivalenti għal unità Full-Time: FTE)[29]   
 XX 01 02 01 (CA, INT, SNE mill-"pakkett globali") ||   ||   ||   ||   ||   ||   ||   ||   
 XX 01 02 02 (CA, INT, JED, LA u SNE fid-delegazzjonijiet) ||   ||   ||   ||   ||   ||   ||   ||   
 XX 01 04 yy[30]   || - fil-Kwartieri Ġenerali ||   ||   ||   ||   ||   ||   ||   ||   
 - fid-delegazzjonijiet ||   ||   ||   ||   ||   ||   ||   ||   
 XX 01 05 02 (CA, SNE, INT - Riċerka indiretta)   ||   ||   ||   ||   ||   ||   ||   ||   
 10 01 05 02 (CA, SNE, INT - Riċerka diretta) ||   ||   ||   ||   ||   ||   ||   ||   
 Linji baġitarji oħra (speċifika) ||   ||   ||   ||   ||   ||   ||   ||   
 TOTAL ||   ||   || 5 || 3 || 1 ||   ||   ||   
XX huwa l-qasam
ta' politika jew it-titolu tal-baġit ikkonċernat.
Ir-riżorsi umani mitluba għandhom jiġu mill-persunal
tad-DĠ li diġà jkun assenjat għall-immaniġġjar
tal-azzjoni u/jew ġew riallokati fid-DĠ, flimkien, jekk inhu
meħtieġ, ma' kwalunkwe allokazzjoni addizzjonali li tista'
tingħata lid-DĠ li jimmaniġġja skont il-proċedura
annwali ta' allokazzjoni u fid-dawl tal-limiti baġitarji.
Deskrizzjoni tal-kompiti li jridu jitwettqu:
 Uffiċjali u persunal temporanju || Direttur Dir. D: Iwettaq superviżjoni u jimmaniġja l-operazzjoni, jikkoordina mal-Kunsill u l-Parlament għall-adozzjoni tad-Deċiżjoni u l-approvazzjoni ta’ Memorandum ta’ Qbil (MtQ), jinnegozja mal-awtoritajiet Ukraini l-MtQ, janalizza r-rapporti, imexxi missjonijiet u jivvaluta l-progress mal-konformità kundizzjonali. Kap tal-Unità/DKap tal-Unità Dir. D: Jassisti lid-Direttur fl-immaniġjar tal-operazzjoni, jikkoordina mal-Kunsill u l-Parlament għall-adozzjoni tad-Deċiżjoni u l-approvazzjoni ta’ Memorandum ta’ Qbil (MtQ), jinnegozja mal-awtoritajiet Ukraini l-MtQ u l-Ftehim għall-Faċilità ta' Self (flimkien mad-Dir. L), janalizza r-rapporti u jivvaluta l-progress mal-konformità kundizzjonali. Ekonomisti skont il-pajjiż, is-settur AMF (Dir. D): Iħejji d-deċiżjoni u l-MtF, jikkoordina mal-awtoritajiet u l-IFIs, iwettaq missjonijiet ta’ analiżi, jipprepara rapporti tal-persunal tal-Kummissjoni u proċeduri tal-Kummissjoni marbuta mal-maniġment tal-assistenza, jikkoordina ma’ esperti esterni tal-valutazzjoni operazzjonali u l-evalwazzjoni ex post. Id-Direttorat L (l-Unitajiet L4, L5 u L6 taħt is-superviżjoni tad-Direttur): Jipprepara l-Ftehim għall-Faċilità ta’ Self (LFA), jinnegozjah mal-awtoritajiet Ukraini u jara li jkun approvat mis-servizzi responsabbli tal-Kummissjoni u ffirmat miż-żewġ partijiet. Isegwi d-dħul fis-seħħ tal-LFA. Jipprepara d-deċiżjoni(jiet) tal-Kummissjoni dwar it-tranżazzjoni(jiet) ta’ self, isegwi l-preżentazzjoni tat-Talba/iet għal Fondi, jagħżel il-banek, jipprepara u jeżegwixxi t-tranżazzjoni(jiet) ta’ finanzjament u jiżborża l-fondi lill-Ukraina. Iwettaq attivitajiet ta’ back-office biex isegwi r-rimborż tas-self Jipprepara rapporti korrispondenti dwar dawn l-attivitajiet. 
 Persunal estern || Mhux applikabbli 
3.2.4.     Kompatibbiltà
mal-qafas finanzjarju pluriennali attwali 
X Proposta/inizjattiva hija kompatibbli mal-qafas finanzjarju
pluriennali attwali.
3.2.5.     Kontribuzzjonijiet
minn partijiet terzi 
X Il-proposta/l-inizjattiva ma tipprovdi l-ebda kofinanzjament minn
partijiet terzi 
3.3.        Impatt stmat
fuq id-dħul 
X       Il-proposta/inizjattiva
ma għandha l-ebda impatt finanzjarju fuq id-dħul
[1]               L-awtoritajiet diġà rrivedew il-baġit darbtejn
(f’Marzu u f’Lulju) f’tentattiv biex jikkontrollaw l-iżbilanċ fiskali
għoli.
[2]               Bejn Jannar-Ottubru, l-importazzjonijiet tal-prodotti
waqgħu bi 26,2 % sena b’sena, li jisboq bi kbir l-10,8 % tnaqqis
fl-esportazzjonijiet.
[3]               Il-flussi 'l barra netti mill-kont finanzjarju ammontaw
għal USD 4,8 biljun f’Jannar-Ottubru 2014. Il-prelevamenti ta’ depożiti
bankarji minn persuni mhux residenti kienu l-fattur ewlieni wara
l-ħruġ 'l barra tal-kapital. Kemm l-IDB kif ukoll investimenti ta’
portafoll ukoll irreġistraw flussi 'l barra f’dan il-perjodu,
għalkemm ta’ daqs iżgħar.
[4]               ĠU L 209, 6.8.2002, p. 22-23.
[5]               ĠU L 189, 22.7.2010, p. 28.
[6]               ĠU L 111, 15.4.2014, p. 85.
[7]               ĠU C […], […], p. […].
[8]               Il-pożizzjoni tal-Parlament Ewropew ta’ … 2012
u d-Deċiżjoni tal-Kunsill ta’ … 2012.
[9]               ĠU L 209, 6.8.2002, p. 22-23
[10]             ĠU L 189, 22.7.2010, p. 28.
[11]             ĠU L 111, 15.4.2014, p. 85.
[12]             Ir-Regolament (UE) Nru 182/2011 tal-Parlament Ewropew
u tal-Kunsill tas-16 ta’ Frar 2011 li jistabbilixxi r-regoli u
l-prinċipji ġenerali dwar il-modalitajiet ta’ kontroll mill-Istati
Membri tal-eżerċizzju mill-Kummissjoni tas-setgħat ta’ implimentazzjoni
(ĠU L 55, 28.2.2011, p. 13).
[13]             Id-Deċiżjoni tal-Kunsill 2010/427/UE
tas-26 ta’ Lulju 2010 li tistabbilixxi l-organizzazzjoni u
l-funzjonament tas-Servizz Ewropew għall-Azzjoni Esterna (ĠU
L 201, 3.8.2010, p. 30).
[14]             Ir-Regolament tal-Kunsill (KE, Euratom) Nru 480/2009
tal-25 ta’ Mejju 2009 li jistabbilixxi Fond ta’ Garanzija għal
azzjonijiet esterni (ĠU L 145, 10.6.2009, p. 10).
[15]             Ir-Regolament (UE, EURATOM) Nru 966/2012
tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji
applikabbli għall-baġit ġenerali tal-Unjoni u li jħassar
ir-Regolament tal-Kunsill (KE, Euratom) Nru 1605/2002 (ĠU L 298,
26.10.2012, p. 1).
[16]             Ir-Regolament ta’ Delega tal-Kummissjoni (UE)
Nru 1268/2012 tad-29 ta’ Ottubru 2012 dwar ir-regoli tal-applikazzjoni
tar-Regolament (UE, Euratom) Nru 966/2012 tal-Parlament Ewropew u
tal-Kunsill dwar ir-regoli finanzjarji applikabbli għall-baġit
ġenerali tal-Unjoni (ĠU L 362, 31.12.2012, p. 1).
[17]             Ir-Regolament tal-Kunsill (KE, Euratom) Nru 2988/95
tat-18 ta' Diċembru 1995 dwar il-protezzjoni tal-interessi
finanzjarji tal-Komunitajiet Ewropej (ĠU L 312, 23.12.1995,
p. 1).
[18]             Ir-Regolament tal-Kunsill (KE, Euratom) Nru 2185/96
tal-11 ta’ Novembru 1996 dwar il-verifiki u l-ispezzjonijiet fuq
il-post imwettqa mill-Kummissjoni sabiex tipproteġi l-interessi
finanzjarji tal-Komunità Ewropea kontra l-frodi u irregolaritajiet oħra
(ĠU L 292, 15.11.1996, p. 2).
[19]             Ir-Regolament (UE, Euratom) Nru 883/2013 tal-Parlament
Ewropew u tal-Kunsill tal-11 ta’ Settembru 2013 dwar investigazzjonijiet
immexxija mill-Uffiċċju Ewropew Kontra l-Frodi (OLAF) u li
jħassar ir-Regolament tal-Parlament Ewropew u tal-Kunsill (KE)
Nru 1073/1999 u r-Regolament tal-Kunsill (Euratom) Nru 1074/1999 (ĠU
L 248, 18.9.2013, p. 1).
[20]             ABM: Maniġment Ibbażat fuq l-Attività – ABB:
Ibbaġitjar Ibbażat fuq l-Attività.
[21]             Id-dettalji tal-metodi ta' maniġment u r-referenzi
għar-Regolament Finanzjarju jinsabu fis-sit tal-BudgWeb: http://www.cc.cec/budg/man/budgmanag/budgmanag_en.html
[22]             Diff. = Approprjazzjonijiet differenzjati / Mhux Diff. =
Approprjazzjonijiet Mhux differenzjati.
[23]             EFTA: Assoċjazzjoni Ewropea tal-Kummerċ
Ħieles.
[24]             Il-pajjiżi kandidati u, fejn applikabbli,
il-pajjiżi kandidati potenzjali mill-Balkani tal-Punent.
[25]             Ir-Regolament tal-Kunsill (KE, Euratom) Nru 480/2009
tal-25 ta’ Mejju 2009 li jistabbilixxi Fond ta’ Garanzija
għall-azzjonijiet esterni (ĠU L 145, 10.6.2009, p. 10).
[26]             Kif deskritt fil-punt 1.4.2. “Objettiv(i) speċifiku(ċi)
…”.
[27]             Is-sena N hija s-sena li fiha tibda l-implimentazzjoni
tal-proposta/inizjattiva.
[28]             L-għajnuna u n-nefqa teknika u/jew amministrattiva
b'appoġġ għall-implimentazzjoni ta' programmi u/jew ta'
azzjonijiet tal-UE (dawk li kienu l-linji "BA"), riċerka
indiretta, riċerka diretta.
[29]             CA= Aġent Kuntrattwali; LA= Aġent Lokali; SNE=
Espert Nazzjonali Sekondat; INT = persunal tal-aġenzija (‘Intérimaire’);
JED = 'Jeune Expert en Délégation' (Esperti Żgħażagħ
f’Delegazzjonijiet).
[30]             Sottolimitu għall-persunal estern kopert minn
approprjazzjonijiet operazzjonali (linji "BA" ta' qabel).